url: =Topa Tawh Maitang Kimu Ding | Zomi Lyrics Directory :: Zomi Music and Songs Topa Tawh Maitang Kimu Ding | Zomi Lyrics Directory :: Zomi Music and Songs\nTopa Tawh Maitang Kimu Ding\n(I Corinthians 13:12; I John 3:2,3)\nCarrie E. Breck (1855-1934) Grant C. Tullar (1869-1950)\nLa kiphuak ngei lakah hih la a kiphuahzia tuampian simsim hi. Hih la-aw a phuakpa Grant Colfax Tullar pen jelly duh mahmah khat ahi hi. Khatvei, Rutherford, New Jersey Methodist Episcopal Church-a minister Rev. Charles L. Mead’ inn ah zintungin cialpi bawlkhawm uh hi. Ni khat, Rev. Mead-te nupa tawh pawlpi mite’ innah innvakna nei uh a, manlah uh ahih manin nitak-an gina huan man lo uh hi. Nitak-an ding a om bangbang a nek laitakun annek sabuai tunga jelly thawl sungah jelly tam a nawn loh lam a phawk kha kuamah om lo uh hi. A innteeknu in bel a jelly duh lam a theihsa ahi hi. Ama’n zong tua jelly a lawmte khaksawn-a, a kuamapeuh in a jelly duh lam thei uh ahih manin sang lo uh hi. A kisan khak ding a patauh gige lam zong thei uh hi. Tua ciangin ama’n, “Tua ahih leh a veka kei’ ading maw” (So this is all for me) ci-in ne pah hi. Tua kammal “a veka kei’ ading” (all for me) cih kammalte in a lungsim phawng lek-a, piano omna ah pai pah-in la dawng khat – a mal leh a aw – phuak pah hi.\nAll for me the Savior suffered,\nAll for me He bled and died.\nTullar in tua la “jelly la” ci-in minphuah-a, tua nitak cialpi hunah sa pah hi. Mipite’ tungah tua la a phuahzia zong gen hi. Tua la a phuah lai-in kinawh phuah heethaat lua pian ahih manin a mal pawlkhat laihkik ding ngaihsun hi. Ahi zongin a zingciang zingsangin laikhak pawlkhat ngah a, tuate’ lakah Mrs. Breck in a khak poem pawlkhat zong kihel hi. Tua peom-te a sim kawmin a zan nitaka a laphuah aw tawh kituak ding la a om kha hiam ci-in ngaihsun kawm hi. Tua poem-te lakah “jelly la” aw tawh kituak ding poem khat na om takpi a, a thulu “Face to Face” (Topa Tawh Maitang Kimu Ding) ahi hi. A kiphuahzia meter mal phazah kituak linlian ahih manin tua huna kipan tuni dong tua malal leh tua “jelly la” aw kigawmkhawm-a la ngaih mahmah dawng khat hong suak hi.\nHih lamalte a phuaknu Carrie E. Breck bel America gam Walden, Vermont ah January 22, 1855 ni-a suak ahi hi. A nuntak sung khempeuh a pasal leh a tanute nga tawh Portland, Oregon ah teng den uh hi. Mrs. Breck pen a nuntak sung tawntung Pasian’ tunga a ki-ap zo mahmah nupi khat leh Presbyterian pawlpi-a a kip mahmah ngiungeu khat ahi hi. Poem dawng 2,000 val phuaka, tuate’ lakah pawlkhat a aw kibulh-in hymn lamal suak hi. “When Love Shines In” leh “Help Somebody Today” cihte tua banga hymn lamal a suak Mrs. Breck’ phuah poem-te ahi hi. A manlah mahmah kawmkal-a a phuah vive hizaw a, pawlkhat bang a inn phiat kawm, pawlkhat bang a kuang sawp kawm-a a phuah ahi hi. La-aw bel phuak thei het lo a, ahi zongin rhythm bel thei-in music uk mahmah, kici hi.\nHih la aw a phuakpa Grant Colfax Tullar bel August 5, 1869 ni-in America gam Bolton, Connecticut ah suak hi. Kum nih a phakin a nu in sihsan hi. A neu lai-in a nuntakna haksa mahmah hi. Kum 19 a phak laitakin zu khama a omna panin Methodist camp khat-ah piangthak hi. A sawt lo-in lasak a vak lam kiphawka, organ tumin lasa-a, la-aw zong tampi phuak hi. Methodist pawlpi ah ordination kipia a, cialpi bawlna lamah a kipiak ma-in pawlpi khat-ah pastor sem ngei hi. Evangelist Sam Jones, Major George A. Hilton leh evangelist minthang dang tampi tawh kithuah hi. Isaac H. Meredith tawh kikopkhawmin Tullar-Meredith Publishing Company phuan uh a, tua lai-ah kum 30 val president sem hi. Pasian phatna labu tampi khenkhia-in hawmkhia uh hi.\nTua labute sungah ama’ phuah la tampi kihel-a, “Nailed to the Cross,” “Shall I Crucify my Savior?” a cih late minthang deuh hi. “I Would Be True” (Thumaan Ning – Xtian La No. 207) a kiphuahna ah a a la-aw phuakpa Joseph Yates Peek (1843-1911) in a la-aw a phuahna ah note bawlna leh a aw-kima bawlna (notating and harmonizing) ah panpih hi. Hih la, “Topa Tawh Maitang Kimu Ding” bel 1899 kuma Tullar-Meredith Publishing Company in a khet Sermons in Song, No. 2 sungah kihel pah hi.\nHih la, “Topa Tawh Maitang Kimu Ding” tawh kisai-in a zaknop thu tampi om-a, tuate lakah Sen (China) gama thupiang khat i sut ding hi. William Hart’ gelh Unfamiliar Stories of Familiar Hymns kici laibu sungah Sen gamah China Inland Mission board-te’ missioanry -a pai Rev. and Mrs. R. W. Porteous-te nupa in Sen mi gilote in a thah sawm laitak vua hih la a sakna uh na gen hi. Mual tung khat-ah kipaipihto a, mun khat a tun uh ciangin, “Hih lai mun hi ei” kici-in, a that ding pa in a kawng panin a namsau dokkhia hi. Tua missionary-te nupa in zong thah ding bek ngaka a om laitakun:\nTopa tawh maitang kimu ding,\nNuam si’ng bang a ci zen tam!\nEn kaii-kaii ning, velvel mai ning,\nAmah kei tanga si ngam\nci-in hih la nakpi-in sa uh hi. Amau’ kithah nading namsau kidok khin hi napi-in namsau-a a kibantan nadinguh thu kipia peuhmah lo-a lamdang sa lua mahmah uh hi. A that ding pa in namsau a liangah pua-a, Rev.& Mrs. Porteous-te nupa kikhahkik mawk hi. Shanghai-a a headquarter vuah nuam takin kiciahkiksak hi. A tunna peuh vuah ppna tawh la a sakna uh leh a sih phet vua a Honpa uh tawh kimu dingin kigingsa-a a omna uh teici pang pahpah uh hi.


timestamp: atn

url: =TIMOR-LESTE | January 22 ~ MUC\nTIMOR-LESTE | January 22\nAdmin 7:33:00 PM Articles, MISSION NEWS\nLAI SIANGTHO IN SIAMPITE ADING BEK\nAngelo Pereira, 43\nLai Siangtho thu sinna neih dign ka lunggulh hi. Ahi zongin ka pawlpi makaite in Lai Siangtho bu in siampite bek sim ding hi, hong ci uh hi. Ka tangthu in hih bang ahi hi. Kei pen Kodo khuapi sunga teeng Khristian innkuan khat sung panin akhangkhia ka hi hi.\nKum 23 ka phak ciangin pawlpi khangnote makai khatin ka om hi. Kum 27 ka phak ciangin khua dang khatah Pasian thugenna nei dingin ka kithawi uh hi. Pawlpi makaite in ka lawpna hong mu uh hi. Kum 31 ka cin ciangin khuano khata om pawlpi khat makaih dingin hong kisawl hi. Hih pawlpi ah kum 12 sung ka makaih hi. Sunday ni sialin pawlpi thu hilhnate ka hilh den hi.\nTua leh Seventh-day Adventist Pawlpi nasem sia khat tawh ka kimu hi. Huan sungah nasemin ka om laitakin hong hawh hi-in “kong huh ding hiam? ci-in hongdong hi. Ka nihun nasemin ka om uh a, nasep kawmin Lai Siangtho thu ka kikumkum uh hi. Ka zak ngei loh thu tampi hong gen a, ka theibeh nuam semsem hi. Ni khat ka biakinn uhah pawlpi makai siate kimuhkhopna khat om hi. Lai Siangtho thusinna tuamtuam hong kipia a, biakinn kikhopteh sim ding cih bangin khen tuamtuamin hong kipia hi.\n“Sia aw” ci-in makaipa thu ka dong hi. “Ko, nang thu hong hilh thei lo ding” Bang hang hiam cihleh Lai Siangtho pen siampite et ding bek hi ven” ka ci hi.ci-in ka gen ciangin, “tawmno khat bek hi-ee, no Lai Siangtho thusinna tawmno khat na pawlpi mite tungah na hilh ding uh hi,” ci-in hong dawngkik hi.\nThukikupna ka man khit ciangin ka lungkim thei lo hi.\n“Bang hangin ken Lai Siangtho thusinna nei thei lo ding” ci-in ka ngaihsun hi. Topa tungah thungetna ka nei a, “Topa aw, a man Pasian kua hi ding hiam? hong hilh in. A man Pasian thei hi leng ka pawlpi mite tungah zong ka hilh thei ding hi, ci-in thu ka ngen hi.\nInn ka tunkik ciangin ka lungnop thei tuanlo hi; Adventist sia khat zong dingin ka khensat hi. “Lai Siangtho thusinna nong neihpih thei ding hiam? Kum khat sung bang Lai Siangtho thusinna nei nuam ing” ci-in Mario ka dong hi.\nLai Siangtho thusinna ka nei khawm uh a, SDA pawlpi upna guipi 28te a banbanin ka sintoto uh hi. Kha 4, 5 bang hong cin khit ciangin Mario in “tun thuman thei ta cia” hong ci hi. Upna man lo sungah om nawn kei in, hongci hi. A man lo upna na zuih leh vantung gam tung kei niteh” hong ci hi.\nMario hong gen thute ka sang thei mahmah hi. Jesuh in a Nungzuite tungah “Hih ka thukham a hilh mite pen vantung gamah a neupen hi ding uh a, hilhin a zui mite in vantung gamah a lian bel a suak ding uh hi,” ci-in hilh hi. (Matthew 5:19).\nVantung gam ah a lianbel ka hi nuam hi. A beisa hunte ka ngaihsut ciangin ka kisikna tam mahmah hi. Inn panin paikhia-in ka siapa kiangah ka paisuakpah hi. Ka pawlpi nusiat ding pen hamsa ka sa mahmah hi. Kum 6 sung bang Topa tungah “Topa aw, na mite tawh bang hun ciangin biakpiakna ka nei khawm thei ding hiam? ci-in thu ka ngen den hi.\nNi khat ka paneute inn gei ah Mario ka mu hi. Khrih sungah tui kiphum ding ka lunggulh sawt khinta hi. Mario tungah “Bang hunteh tui kiphumna om ding hiam? ci-in ka dongpah hi. Tui ka kiphum thei ding hiam? ci-in ka dong hi. Mario in Adventist pastor khat hopihpah a, covid pulnatna zong bei nai lo ahih manin a tuam vilvelin tui kiphumna khat hong vaihawmsak uh hi. 2020 kumin ka sunghpate tawh tui ka kiphumkhawm uh hi.\nSeventh-day Adventist pawlpi mi khat ka hihna ka nuam mahmah hi. Ka zi le ka tate in zong SDA pawlpi-ah tui kiphum dingin thu ka ngen den hi.\nTu quarter Sabbath school 13na sumpi in, tuma kum 6 lai-a Timo-Leste khua a biakinn kilamna munah sangnaupangte om nadingin inn khat kilam ding hi. Khua gamla panin sang hongkah sangnaupangte om nading inn hi ding hi. Hih sangah khangno tampi in Pasian thu nungta sin theihna nei uh hi.


url: =Mom Lai Lungzuan – 3 :: ZOMI DAILY\nposted on 8 December 2015 at 9:00 am Lomkholna: Article, Awnzapau\nA zingsang ciang in a ngeina mah bang in lungzuan khaw ngaih heh nepna’n lasa zel zatep zel, tua bang teng tawh ni hong tum aa, kisil in an a ne baih sim hi. Nitak khua mial philhphelh kuan sanggam meelmak hun ciang in inn pan vaak khia aa, a lawmte tawh laam en ding in kizawn uhhi. A zan nitak aa a tut masakna gei uh sahawk phung khat va tung leuleu uh hi. Langno in a lawmte kiang ah, “Bang bang ahi zong tu zan peuhmah laam suak hamtang di cia, ka khen tatsa hi,” ci-in a lawmte kiang ah a lawmnu muhna ah bangci gamtat ding, a kampau dan ding khawng dong niloh hi.\nA zaan zan aa lam kipat hun khawng mah ding ciang in, misam tangvalte leh tuitawi ngaknute kilak helh in hong laam leuleu uhhi. Tua ni zaan bel a zanzaan bang lo-in, kha lah meei in liah peuhmah lo, taang sim hinghiang nuai-ah, a song uh ngaingaw gil san henghang, a gawton tehte dum dikdek huih in a mut khak teh guaton kuitung mahmah dawn ah guaton bawk kikhai in tua gawton bawk nuai ah gua lum tawh kibawl a phelekte tang phelhphelh, ging sepsep, a kung kiheek sim ngelngel kawm leh, a phelekte om khong thei peuhmah lo aa, phe laplap te leplepte tawh Manno te tonla sa aa, a lam a muhteh bel, Langno zong zaktat maizum ding peuhmah khual zo nawn ta lo in, laam suak ding in hong kipan ta hi.\nA sawtlo in Langnote lawmta teng leh tangval hon khat, ngaknu nih leh thum tawh laam hong suak uh aa, laamgui hong sau mahmah pah dendan hi. Ahih hang in Langno leh Manno, – Manno leh Langno kizom kha thei tuan lo in, mi li mi nga in hong hal veve hi. Langno a hih leh lasak ding, laam ding, Manno et ding – tua teng nam thum bang a mehkak ding hi in manlah kisa hial ngangtang dinghi.\nA den diak mah ciang in laamsuakte leh misam tuitawite neek ding in, zu a tuam in ngeina bang in suangphah peek ah hong kigual aa zu ne ding khawng hong kikaikaita hi. A hih hang in Manno leh Langno zubeel phung ah kituakkha thei tuan mahmah lo uhhi. Sawt veipi a laamlaam uh hangin a laamna ah zong kizom kha thei beek lo lailai uhhi. Tua hi a, Manno leh Langno akisawh khak theihna ding hong piangtawm thei peuhmah lo in kigalmuh kigal et ciang bek mah ahihi.\nTua bang teng tawh khua hong zat simsim teh a laam uh tawl pian tek uh a hi tam.., hong tawp uh aa, innlim aa zola sa pawl aw – inn sung aa papi la/latung sa pawl aw—pawl khat leuleu inntual a zupeeng kiciam aa kikom kigualnuam pawl aw — tua teng kawm kal ah Manno leh Langno inn lim aa zola sate lak va tung kha theituak citciat hi. Langno in zu hong kham tektek aa, zahtak maizum mel zong ngaihsun zo nawn lo in, la khawng mah kam dimdim in hong sa zaizai ngam ta hi ven.. tua leh a zan a phaitam zang aa, misam tangval leh tuitawi ngaknute’n la a sak lai aa, Manno aw gingte khawng phawk khakha lai hi ding hiam….?\n(a) Tullel hiangkhawm a va teng pan, gam huiva mah a khuan siam pen e.\n(b) Ningzu nee a lia phung cing lai ah, kei lungta mah zai oih siam pen e. ….\nacih khit leh Manno etkawm thuah se lai aa, a la gen tungg aa kipan Manno in a na lim et law keeisa ahih tawh, Langno mit kho zolo in, hong puk nuang leuleu hi. Tua aa kipan Manno in, Langno in Manno diksa pakta ahih lam a lungsim teng hong sansat thei pianpian ta hi. Ahih hang in Langno la gen thuk ding lah, a kipia ih suah ding ci tek uh hi de hiam aw, tua la a sak khit uhteh nungakte in gen vat ngam nai lo, la gen ding a kisehseh laitak in, innteek papipa’ pa Khup na-ngawn nungak tangval kigualnuam a muh teh lungkim lua hi ven cin, inn sung pan hoi sim deemdeem aa hong pai, bangkua sangkil tung ah tu kawm sa-in:-\n(a) Hih bang nunnop ka bawl hangin, al bang ka dah hiangsing bang zau e\n(b) Gua bang hin ding lah thei keng e, tung Pasian sinthu hi lawm aw e…\na cih la hong gen aa, tangval ngaknute in innteekpa neih leh lam hang aa, ngaknu tangval tukhawm khawlkhawm aa la sa thei hi hang … ci in, innteekpa, la gen lei ah kia sak man lo liangin lunglawp tak tek in a sak ziahziah zawh uhteh, inneekpa paahtawina la vive kigen hi. Tu aa bangteng tawh khua hong vak kuan ciang in Langno amah misam tangval ahih loh tawh, khua hun mel thei lai gawp lei aa, Manno hona kammal khat zong za kha hial lopi mah in, mangngilh nei bang hiamhuam kawmsa in, a sam phiah sim nenghnangh tawh ciah sim thei bilbel hi.\nTua ton zu-nun sung aa hunhoih zat ding Langno aa’ding a om thei nawn lo suak ta aa, Mannote lah ton tuitawi in tua zawh ni nga sung a mau inn ah om thei tuan nai lo hi. Tua hun sung in Langno a tual puan-aak silh in hei khat liang vat kawm in gampalak peuh vak hualhual zel aa, bangmah kinpi zong neih tuak tuan lo, …haiphung singphung cih peuh ah tu ngeungau pong lel in, a ma zak khopkhop bek aa la sasa in nitum thei zel hi.\nLum leh tho leh Manno bekbek mah a lungsim sung ah ngaihsun gengan ngitnget ei de, a anneek laitak bang a ngaihsut phat ngial teh zasan kuang sawk kha lo bek hi lo in, a an na leng haii/khaai mangngilh aa, khat veivei a an keuphal na leng kiatsuah dekdek thei lai mawk hi.\nPrevious: Lawki sungpan ih khankhiatpih ngeina hoihlote\nNext: Zomi min ~ Hau Za Cin


url: =Nu Aw, Hehpihna tawh Va Pai In - Zomi Adventist Innkuan\nNu Aw, Hehpihna tawh Va Pai In\nJanuary 12 Bodswana\nAgen: Lethabo Masine, kum 8\nFrancistown khuapi-a om, Seventh-day Adventist Elementary sangah a tapa kum 8 khat a kahsak manin lamdang takin Botswana gam a om innkuan khat sungah kikhelna lianpi piang hi. Pasalno Lethabo in a nulepate’ kiangah, annek thunget ngen dingin kunh den hi. Nitak a lupma leh zingsang a thawh ciangun zong thungen dingin sawl den hi. Sabbath ni-in biakinn ah kikhawm dingin a nu’ zawn den hi.\nTua banga, azot ciangin anu Gomolemo pen Christian sung a khangkhia hi lo ahih manin lamdang sa-in ki gaih phial hi. Ahi zongin vazui hi. Tan 3 akah ta ahi, a tapa’ sang kahna, Eastern Gate Primary School ah Sabbath kikhop a man khit uh ciangin, “Kei le ka tate hih mun ah hong kha Pasian’ tungah lungdam ing” anu in ci hi.\nA tanu zongh, pawlpi’ MUCU sang ahi, “Place of Love” ah kahsak hi. Lethabo ahih leh a lawmte mi 10 tawh Francistown khuapi-a, private sang khat panin tan 3 a ong khinsa ahi hi. Ahi zongin laipai simthei nai lo-in, Ganan zongh haksa sa mahmah hi. Tua hangin anu in Eastern Gate Primary School (EGPS) ah a kahkik sak ahi hi. Nupi khat in a tanu kahsak ding ci-a, a genna panin a theih khiat ahi hi. Tua banah, a tapa in Pasian a theih ding zong deih hi.\n“Kei Christian innkuan pan khangkhia ka hihloh hangin ka tate bel, Christian hoih hi leh ka deih hi,” ci hi. “Leitung ah thu tuamtuam a om kawmkal ah, Pasian i theih ding thupi hi,” ci hi. Laipai simthei lo banah Ganan thei vet lo ahih manin, Lethabo pen EGPS ah tan 3 mah ki sinsak kik hi. Asawt lo-in tampitak khangto cih a nu in mu hi. “Tu’n bel ka tapa in a ma’ thu in a laite bawlthei ta, laipai simthei, Ganan bangh siam lua. Ganan le Bible pen nuam asak penpen hi ta,” ci hi.\nLethabo in Bible deih phadeuh hi. A sangah Jesu thute a kigen sim in a khitui luang den hi. “Ka tapa pen Pasian tawh kinai mahmah hi. Zing le nitak annek sim in thungen den hi. Ko zong ong hanthawn den hi. Sabbath sim in anau nu tawh kikhawm den uh hi. Khat veivei ‘Nu aw, nang zong ong pai ve, nang zong biakinn na pai kul hi ven’ ong ci ngaungau thei uh hi”. A nu biakinn pai nuamlo ahih manin Lethabo in a thungetna ah hel den hi. kha 4 khit teh, anu in zingsang natna namkhat nasia takin hong veii hi. Nisim in a sangsiate’ kiangah, “Ka nu damlo hi. Zingsang simin lua den hi, Thu nong ngetsak zo ding uh hiam?” ci-in thungetna cial den hi.\nInn atun ciangin, “Nu aw, biakinn napai kul ding hi, na dam nadingin Pastor pa in thu hongngetsak ding hi,” ci hi. “Tua kammalte in ka lungsim hong sukha mahmah hi” a nu-in ci hi. Atawpna ah biakinn pai ding thukim ta hi. Ahizongin Sabbath zingsang ngaap lo ngawh pian hi. Biakinn nasempa in Lethabo te unau hong pii hi. A pai ma-un Lethabo in a nu lam hong en pheii in, “Nu, nangzong hong pai hoh ve, bangdia khawl kik ding na hia? Ong pai ziau oh. Pai lecin, Pastor pa in thu hong ngetsak dinga, dam hamtang ding hi teh” ci ngaungau hi.\nTua kammalte in anu’ lungtang bunh mahmah hi. “Sabbath kik ciang hong zui taktak ta ning maw” ci-in kamciam pia hi. Tua mah bangin va kikhawm takpi ta hi. “Ka tapa in Pasian it hi. Khuavak hong puak ding a Pasian’ sawl hi ding in ka um hi” ci hi.\nTua Sabbath ni pen kha 4 sung tawntung zingsang natna a thuak loh ni masa pen ahi hi. “Thungetna pen hoih mahmah hi. Tu’n na lua nawnkei pah ve leh mataw, nu” a gei-a ding gige a tapa in ci hi. Anu in nuihsan hi. “Lungdam mahmah ei bawi aw. Biakinn pai den ta ning ei” ci hi.\n2015 kuata 4 na sumpi khenkhat tawh EGPS sang ki lam ahi hi. Sang kilam nading le pasal no khat’ nu biakinn hongtun theih nadingin sumpi tawh nong huh manun lungdam lua. “Hih sang ka neih khak uh lungdam lua ei Topa Pasian aw, a kisam khempeuh zong hong huh lai in,” tua nupi nu in ci hi.\nSee also 5.A Gawgee Mahmah Galkappa’ Mang\nMSS 9: Kisil Buk Sungah Thungen\n1. Zukhamden Nulepate Kikheel\nMSS 8: Pasian Umlo Missionary\nPrev post Lesson 2: Meivak Khuamte Lakah\nNext post KAMSANGNU ELLEN G. WHITE LAI ATTE ZATDAN DING LEH HILHCIAN DAN DING


url: =“Depression” lungkiat natna ~ Tual Zam Tuang :: ZOMI DAILY\nposted on 19 February 2020 at 8:23 pm Lomkholna: Article, Health\nHih lai nasim khitciang depression na ngah le ngahloh kithei ding, na kizoppih te depression a ngah aomleh panpih thei ding. (Ka ngimna a tangtun keileh bel sorry peuh mah ei 🙂\nDepression in zakzak sa kammal leh i thuak khak zelzel natna khat ahi hi. I pumpi tungah mun dangdangte damlohna a om ciangin a ki theih nading etna leh tehna van om hi, gtn: cisa teh nading thermometer om, si khum tehna ding glucometer om. A hi zongin lungsim na leh a teh nading van omlo hi. Ki en thei ziauziaulo hi.\nLungsim natna cihciangin lungsim sunga ngaihsut theihna damlo cihna hi. Khuak natna hilo hi. WHO in lungsim cidamna tawh kisai guideline bawla mhGAP (Mental Health Gap Action Programme) ci’n min na vawh uh hi.\nTua sungah lungsim natna nam 11 in khen uh hi. Tua te sungpanin namkhat ahi depression thu tawmkha en dih ni. Depression in naupang, khangno, khangham, numei, pasal akua mapeuh in a kingah thei natna khat hi.\nDepression pen nam tuamtuam in kikhena a khendan zong a tuamtuam in om hi. A telnop-a kikhen dan khat en ding hihang.\nNam thum in kikhen hi.\n1. Mild Depression (Suuksia lualo)\n2. Moderate Depression (Suuksia pian)\n3. Severe Depression (Suuksia mahmah)\nHih teng khatkhat in en suk lai ni.\n1. Mild Depression a ngah te in\nthabei, ihmumu, anduhlo\nthazaw, bangmah ngaihsun zolo\nlungkia, lunggulh neilo,\nlung himawhden, khasia pahpah, heh pahpah\nkhamtheih guihtheih nidang sangin zangh nuam zaw cihbang danin om thei uh hi.\nMild Depression dam theihna dingin\nlifestyle hoih nei zo ding\nexercise bawl zelzel ding\nihmut hun ciangtan ding\npumpi ading akisam an ne ding. A kisamlo te khiam ding, gtn: guihtheih khamtheih.\nukk khatpeuh sep ding kisam hi, gtn: bawhlungsuih en, laisim, khualzin…\nHih a tunga te hoih tak in zuizo leh zatui kisamlo-in damkik thei hi.\n2. Moderate Depression a ngah te in\nthabei, ihmumu, ankam limlo,\na hang omlo-a ci le sa na, golh gawp,\na beisa huna nop a sak te tun nopsa nawnlo, lunglut nawnlo,\na sep ngeina ahi zum nasep, inn nasep cih te sem zonawnlo\na mah le a mah kimuang zonawnlo\nsih ding ngaihsun kha zel\nModerate Depression dam theihna ding\n(a) Ngaihsut khat na\na innkuanpih, kiim le paam te huhna kisam hi.\na innkuanpih te in psychoeducation theih ding kisam hi.\nni danga a gualzawhna, nop a sakna te genpih kik ding,\nihmut hun, thawh hun geel sak ding,\na thugente ngaihsak ding,\nkipawlna tuamtuam te ah ki helpih ding, gtn: pawlpi, khuasung kipawlna,\na ma muang zawh dinga om ding (a mah le a mah a ki suamlup nop hun ciang hong kou ngam ding)\n(b) Ngaihsut nih na\nkhen khat leuleu ciangin innkuan sung ki lemlohna hangin depression ngah zong om thei hi.\ninnkuan sung ki bawlsiatna, ki simmawhna, ki deidanna a tuamtuam hang zong hi thei hi.\ntua bang hun ciangin a innkuanpih te psychoeducation piak kula a lem tuankei leh kumpi thukhun (Law) tawh kizui in physhin kul thei ding hi.\n(c) Ngaihsut thumna\na diak in kum tawmlai-a depression ngah te ading ngaihsutna hi.\na mah mah in zatui or guihtheih khamtheih limzatlua hiam cih kan huai hi. A zangh ahihleh ki deekzawhna ding a mah le a mah in hanciam kul ding hi. Panpih kul ding hi.\na nu le pa in zu dawndawn, zatui zangh, ki tawngtawng, lungsim natna nei uh hiam cih zong kan huai hi. Hibang a hih khak leh khuasung thunei te tawh kikumin thu vaihawm huai hi.\nkhangual lakah ki simmawhna, ki nawlkhinna, sang inn sungah ki zawhthawhna cihdan zong om thei hi. Hibang hun ciangin sang sya te tungah huhna ngenin bangci physhin ding cih kikup huai hi.\nlungsim cidamna lam a siam syavuan (psychiatrist) te tawh kilak huai hi.\n3. Severe Depression ngah te\nbangmah lunglut nawnlo\na mah le a mah ki mawhsak, ki maisak zolo\nnungta nuam nawnlo\na mah le a mah ki suamlum nuam pahpah cih bang hi thei hi.\nSevere Depression dam na ding\nModerate Depression sunga ngaihsutna khat, ngaihsutna nih, ngaihsutna thum te bangmahin zui ding.\nlungsim cidamna lam a siam syavuan te tawh kilak huai hi.\nDepression ngahna dinga thapia pawlkhat en leng\npumpi kilamzia kikhelna gtn: menopause…\npumpi damlohna, natna gil neihna, gtn: TB, AIDS, Cancer…\nthu vallua-a ngaihsutna\nneutung pana lunggimna\nit le ngaih te a sihna, kikhenna\nneih le lamh supgawpna,\nA hang tampitak omlai in cei. Tual Zam Tuang (References: mhGAP version 2 (WHO), healthline.com, Prof Dr. Tin Oo)\nPrevious: Mawh maisakna thupha ~ Sia Do Khup\nNext: Kawlgambup Buddhist biakna a suahna thu


url: =Alliance of Universal Organization ah advisor panmun kangah theih bel keizong lamdang kisa in angtang mahmah ing. Leitungbup ciangciang ah kipawlna alianpen in UNO hi a, UNO kipawlna pen Leitung bek ah om hi. Tua ahih manin, leitung dangte tawh kipawlna kisam ahih manin, Alliance of Universal Organization hong kiphuan khia hi a, tua kipawlnate' tup le ngim bel telpih lian keng.\nLianpu: Leitung mite' telkhialh ding utlo uh ahih manin, Leitungbup aitangin kei advisor a hongkoih uh hi a, makaite lah leitung mi khat zong omlo ahih manin, amau ten asepnop banguh sem uh a, keibel aminpua bekbek mah hi ing. Kamkup cih peuhmah omlo in, amau sepnop teng sem uh a, khialhna khat aom ciangin, advisor ginalo hong kici hi. Akhialh khit uh ciangbek in, amau nasep atheikha pan himai ing.\n1) Kum tamzaw, khangham zaw hi hamtang ding hi.\n3) Makaite' sangin, pilna Degree sangpi angah zaw hileh hoih lai hi.\nThangno: Makai ding cih pen tua kipawlna in thu gen ding hi. Khua kipawlna, minam kipawlna, gam kipawlna, biakna le pawlpi vai ah kipawlna cih bangin, a dawldawl, a ciangciang in kikhen ding hi. Makai dinga kiteel, teelcing makai khat in ama' sanga thuthei zaw, degree sangzaw, apilzaw, aciimzaw, ateizaw leh thuakna tampi aneikhin khangham khinsa nih le thum personal advisor danin nei henla, thu dongin kikup pih tangtang leh amakaihna ah tangzai in, lawh cing ding hi.


url: =JANUARY 2, 2021 ~ MUC\nAdmin 12:50:00 PM Articles, Offertory Reading Zomi\nJesuh in Pasian a masak ciangin……..\nPasian i masak ding pen a hamsa hi. I nuntakna-ah Pasian i masak zawh nadingin Abraham tung panin bang thute etteh ding om hiam? Abraham in a neihsa khempeuh nusia-in sehnel gam sung zinkhia dingin a kipatin kum 80 bang uham khin hi. Abraham in ama nungtakna-ah Pasian masak ahih manin Pasian sapna nial lo-in Ama sapna bangin paikhia hi. Ahi zongin kum tawlkhat khit ciangin Abraham in ama nuntakna a hutnopna hangin zuau gen kha hi. Bang hangin Abram in a lau luatna hangin Pasian a masak khawl hi ding hiam? Tua bang hamsatnate tawh i kipelh thei kei hi.\nJesuh nungzui dingin na khat peuhpeuh na nusiat a om hiam? Tua bangin nusiat nei tampi i om ding hi, Ahi zongin tua bangin nisim i nuntakna-ah ngei-na bangin ngaihsunin i om takteh, Pasian masak ding sangin na dangdang, thu dangdangte i masak kha zel hi. Ahih keileh Pasian a nusia mi tampi om hi. Lamet bangin a hong pian loh ciangin Pasian tungah lametna bei kha zel hi.\nNi kum sungin na ngimna na tangtun hiam? Na geelna bangin a tangtun loh hun om ding hi. I nuntakna-ah silesa leh lau-na tawh kalsuan kha zel hi. Abram in Pasian to ngamin Pasian in Ama kamciamte tangtungsak dingin khalkhia ngam hi. Pasian in Abram leh ama suan le khak tungah gamh luah ding kamciam hi. Ahi zongin Piancil 15 pulaak bangin Abram in maitang kimu bang phialin Pasian to ngamin, “ Topa Pasian aw, suan le khak nei lo-in ka om laitakin suam le khak nei dingin na hong kamciam hi napi, hih ka nasem Damascus mi Eliezer in ka gamh luah hi ding hiam, ci-in Topa tungah kamciam om bangin nasem dingin pulaak hi.\nKhat vei ciangin Pasian va hopih ding hamsa-in kingaihsun hi. Vantung Pa tungah pulaak ding, gen ding na nei na hihleh Amah tawh kiho lo-in na om kei ding hi. Na lungkia hiam? Na lungsimah a om khempeuh Amah ko in. Topa in hong ompih ding Ama kamciam om taleh tasam kisa hiam? Abram bangin Topa to ngam in. Tua hi-in Pasian in Abram a puanbuk nusia-in paikhia dingin samkhia hi. Abram in ama ciangtan hihna panin ciangtan nei lo Pasian sungah nungta dingin pulaak hi. Pasian in Abram tungah “keima thupha a sang dingin na puanbuk in neu lua hi. Pasian in Abram tungah Pasian ahihna leh Abram in mihing ahihna theihsak kik kik hi.\nAbram in na khempeuhah Pasian masak ahih manin Abram panin Abraham ci-in min laihsak hi. Tua bangin Pasian a masakna khat in Topa tungah sawmah khat piakna-ah citakna kimu thei hi.\nAbraham in Pasian masak hi. Amah bangin eite in i nuntakna-ah Pasian i masak tawntung ding kisam hi. Na ngahna khempeuh lak pan sawmah khat khenkhia masa in.


url: =Na Pa Kua? ~ Rev. Khoi Lam Thang :: ZOMI DAILY\nposted on 3 June 2016 at 7:20 am Lomkholna: Article, Khoilamthang, TuunlehZua\n“PA” i cih kuate :: Pa i cih pen Pasal zinei, tanei, sate ahi hi. Tua bang “Pate” a pahtawi ihi hi. Zileta nei khin napi “Pa” a cing zolo pawl khat i om mah bangin, zi nei nailo mahin “Pa” lungsim a nei mi muanhuai tampi om hi. Zi na neih nai loh hangin “Pa” lungsim picing neih sawm in. Tuabang mite Pa muanhuai suak uh hi.\nInnkuan thupisak ni :: Zomite in innkuan i thupisak ding hun hong tungta hi. Innkuan thupi’na i awlmawh kei leh, na khempeuh hong ki-songsawlawi dinga, puahphat zawh loh dingin i cimgawp ding hi. Innkuan kicim leh, Pawlpi kicim hi. Gam kicim a, minam kicim hi. Mizote Vanlalzualta in a gelh, “I inah hawng rawh” cih laibu Zuasiamte hanciamna tawh Rev Job Thawngno in “Na innah ciah in” ci-in hong khenkhia hi. Zomite in innkuan thupisak ding kisam hi. I ciah mengmeng kei leh, a ziakai khit ciangin kibawlpha thei nawnlo ding hi. Bang ciciah ding???\nLeitung khuahun in hong talkaih ahih manin Zopate gamdang kipai henhan hi. Kum 10 phialphial zileta tawh kikhenin i om hi. Tua bangin innkuan tawh kikhen i om mah bangin, inn pan zinkhia hetlo napi zileta tawh a kigamla mahmah “PA” tampi om hihang. Khatvei Lusei papi khat a khe hek in nasa mahmah hi. A zi-in nitak thapai, luphun mateng mekmek sak hi. A zingciang a zi-in; “Papi, na khe i mekmek a noptuam hia?” a cih leh a papi in, “A natna lam nong meksak nailohpi” na cihsan hithiat hi. Pumpi omkhawm lungsim kikhen zong haksa mahmah ahi hi. Nupa kal lungsim kipia-in, nai takin i nungta hiam? Pawlpi nuam, gam nuam, minam picing i suah nang i innkuan pan bulpat ding hihang.\nPastor sem a, ka manlah mahmah hun, zinlevak siksana, khua sung pawl sung ka van hun tuma kum 10 lai-in ka tanu u bel Niang Sian Lun kum 3 pha hi. Anau kapkap a khemna in nau-oih la khat phuaktawm a, “Nau aw kapkap kei aw, Pa pa vak ee, nu nu om ee” ci hi. Ka lungsim vakvaklo ahih manin, ka tanu’ phuah nau-oih la in tam veipi hong phawng kikkik hi. Innkuan i cidam kei leh, Mi-in hong et ciang innkuan mah hi napi a sunglamah,a tam, a tan, a vang, a kitat, a sawi tampi a om leh vangam malep ahih sangin hellgam malep hi zaw kha ding hi. Hihbang tunte bulphuah in, “NA PA KUA? cih lungngai ni.\n1. A khatna “na pa kua”?\nPa nei lo mihing i om kei hi. Ahih hangin i pa neih dan kibang lo hi. Tua ahih manin Pate ni hong tun ciang:\nPawl khat ading angtan’na,\nPawl khat ading maizumna,\nPawl khat ading lungmuanna,\nPawl khat ading lunglen’na a hi hi.\nLeitung Pate bek i lamet tawpna hi leh a hehpihhuai mahmahte i hi ding hi. Leitung pianna i pate zong mihing mah hi uha, a ci uh na thei hi, heh thei hi, tawl thei hi, lung tom thei hi. Ni khat ni ciang a si dinghi lai hi. Late 118:8 in, “Mite i muan sangin, Pasian muan ding hoih zaw hi”ci hi. Mihing mah ahi i pate paihlet-in vantunga i Pa muan sawm ni. Tua vantung Pa in a hong itna le hong hehpihna a khangkhang in kip hi. Nang tua Pasian, PA in na muang nai hiaam? Israel mite in Pasian ta hihna kisak theihpih mahmah uh hi. Abraham paulap in ki-innbulsak uh hi. A hih hangin Topa Jesuh in, “Note na pa uh Dawimangpa, A kipat a kipan mithatpa, Zuau khem pa —–” John 8:55 cihsak hi.\nPasian theilo, mawhna sungah a mangthang mawhnei eite’ adingin, Jesuh tatkhiatna hangin Pasian tate cihna i ngah thei hi. Kha Siangtho in Pasian pen, “Pa aw Pa aw” hong cisak hi. (Rom 8:14-17, Gal 4:5- 7). Pasian na pa hia, nang Pasian’ tapa na hihna Kha Siangtho’ kipsakna tawh na lungmuang nai hiam? Eite Pa taktak in Pasian ahi hi. Pasian pen eite pa ahihna tawh leitung mi khempeuh in a kikim hamphatna i ngah ciat hi. Topa Jesuh in thunget zia ding hong hilhna ah, Pasian pen Pa aw ci-in hong samsak hi. Tua manin, “Vantunga om ko te’ Pa aw” i ci ngeungeu hi. Topa thungetna i nget ciang Pasian pen Pa taktak a kipsak ihi hi. Nang na pa kua hiam? “Ka pa taktak Pasian hi” a ci thei kim dingin Topa’n thupha hong pia ta hen!\n2. A nihna “na pa kua”?\nPate’ dinmun gen dih ni. Na tate in, nong ‘Kua hi’ hong ci ding hiam? Na zi na tate in nang hong et ciang bang mel a mu ding hiam? Na ‘maipuak’ ah na ‘hihna’ tuang hi. Hong kihta maw, hong zahtak maw? A pa’ mel pailet in Pasian a mu thei na diam? Singapore ( T T C ) ka sangkahpih ka lawm Sia, Go Suan a nu hong si hi. Anu’ maan a et ciangin a khitui kikham zolo a, pasal pito kap hanhan hi. Ke’n tua maan ka et hangin ka kap kei-a, nupi khatin ka mu lel hi. Ke’n a kimu thei “a mel en”, a mah’n a kimu theilo ‘ahihna mu’ hi. Na tate in hong et ciang bang a mu diam?\nKhat vei Youth-Camp khatah zu nene, a gilo mahmah khangno khat hong kikhel hi. Siapa tawh thu hong kikumkumin lumgnopna ngaha, vantung gam thu khawng kikum uh hi. Khangnopa in “Siapa tua ahih leh, vangamah ka pa a na om tam” ci-in a dot leh, siapa in zong, “Om ee, vangamah it ngaih teng kim dinga, nuam mahmah ding hi” na ci hi. Tua leh, tangvalpa in, “Siapa tua banga vangamah ka pa a om ding leh tung nuam keng, ut keng” ci hi. Bangmah kikup theih nawnlo hi. ‘PA’ hi napi tate in a kihtak om thei hi. Nang koi bang na hi hiam? Noah in lengngah zu a kham manin a tate pawlkhat thupha kipia a, pawlkhat kisamsiat hi. Amah leh amah kikem zolo liang dingin na omlo hi leh, leitung mi khempeuhin thupha sang ding hihang. Pa a ginat loh manin Tate’n gentheih a thuak ding Pasian in hong awilo hi.\nTu huh ciang in ei pate in i tate tungah; “No kong hilh zahin ganhing khat hilh leng zong pil in teh, hilhhilh hang hilh banglo, taklam bilin za, veilam pan pusuaksak—–thu manglo hon!——” ci-in kitawng ziahziah thei hi. Tate thuhilhlo Pa a om diam? hilh loh ta kua a om diam? Khatvei Papi khatin a zi a tate theihloh in zu dawn sim thei zel hi. Zingsang khat tho khiankhian in zu a va dawn leh, a tapa kum 7 pha pan a vak belbel khat a pa’ omna zusai hong tung velval mawk hi. Papi pa a mai lah zum si, lamdang lah sa si in a tapa kiangah, “Kua’n hih lai-ah hong paipih ahia?” a cih leh a tapa in; “Pa aw, kua mahin hong paipih kei, na khekhap zui-a kong paipai leh hihlai hong tung hing” na ci hi.\n“Na hilhhilh teng na hilhloh; Na hilhloh teng na hilhhilh” hi thei hi. Na tate in nangmah hong etteh uh hi. Na tate in pate’ maitang hong et ciang:\nPasian a it mahmah Pa musak in,\nThupha a piapia Pa musak in,\nTate a lungmuangsak Pa musak in,\nA lungduai Pa musak in,\nZuau genlo Pa musak in,\nNa tapa in na leisak zawh nailoh ding mortor cycle khat hong ngen niloh leh na bangci dawn diam? Khatpa in, “Tua bang thute ka zakna ah gen nawn ke’n. Leizo kei ni. Sum nei khang! Nong ngetnget lai leh na taw hong sat ding ka hi”, ci hi. A tapa lau mahmah hi, Ngen ngam nawnlo takpi hi. Khatpa in, “Tua bang pipi ei lei zawh ding hi lopi, ahih hang deih takpi na hih leh Pasian kiangah ngen ni maw, i Pasian hau hi lo maw! Kisam asak leh hong pia ding ai ve! Na khedap deih zong thu i nget leh Pasian in hong pia a, i leizo ve mate” ci hi. Leilo veve napi a tapa lungkim a, a pa tungtawn in Pasian muang thei hi. Nang a kua zaw na hiam? Paunakin; “NU hoih innkuan ading, PA hoih gam ading” ci hi. “Pa aw,” ci a hong sap a pa, nang hang in, na tate in van-a Pasian a muan lawh leh ‘Pa man pha’ na hi hi. Koi ci bang ‘Pa’ na hi hiam?\n3. A thumna “na pa kua”?\nPate thu tate dinmun pan gen leuleu ni. I pate in lai theilo-in a hawmthawh huai mahmah phial zongin zahtak in, thupi sim ni. A mah i pianna ‘Pa’ ahi hi. Pasian in ei a tate tungah ‘Thunei’ dinga, a seh ahi hi. Nu le pa’ thupha a luahte hampha mahmah uha, enhuai mahmah uh hi. Nu le pa thupha a sanglote nuntak hamsia-a, lawhcinna nei ngeilo uh hi. Nahlawh pek ding na ut hiam? Tua ahih manin Pate i thupi sim leh, thupha in hong nungzuih pah liahliah dinga, Pa te i simmawh leh gentheih liangvaihna in hong sulzuih ngekngek ding hi. Thupha leh hamsiat koi i tel zaw diam?\n‘Dawibia’ i cih pu le pate in, “Pusa” ci-in biakna nei-a, pu le pate kha a lungkimsak ahi uh hi. Lawkite zong a ban zolo Khristiante ihih khak ding dahhuai hi. I pu i pate-in “Nu le pa’ awi loh nah lawh peklo hi” ci-in na kithuhilh uh hi. ‘Nahlawhpek lo’ cih pen “Nuntakna kisongsawilawi” cih na hi. Milim bia i cih Buddhist-te in nu le pate pen Pasian nam khat in bia uh hi. A nungta Pasian a biate in milim biate sangin i niam ding maizumhuai lua hi. Nu le pa zahtakna in, “Nampi lungsim” hi a, minampite in nuntakpih uh hi. Tua milim bia i cihte in paunak nei uh a, “Nu le pa khitui malkhat, Taten zawn lawh khangkhat”, ci tanghial uh hi. Nu le pate khitui luangsak kei ni. Khasiasak kei ni. Lungdamsak ni. Lungkimsak ni. Angtang sak ni.\nA nungta Pasain kammal Lai Siangtho ei a dingin kicing hi. Pu le pate paunak, milim biate paunak sangin zong kicing zaw hi. Muanhuai hi.Thu man hi. Paikhiatna 20 sunga thukham (10) thu Efesa 6 sungah i sim kik hi. Nu le pa zahtakna in Pasian thupiak lian khat hia, Khrisian ngeina hoih ahi hi. Khapna thu tawh kizom paih a, “Thu khempeuh hong hoihin na khansau ding” hi ci hi. Nah lawh hong pek ding hi. Sepna peuhah lawh cinna hong om ding hi. Cidam le khansau hong kithuap lai ding hi. Nu leh pa na simmawh leh a cizethuai hamsiatna nang tungah hong tung ding hi. Paunak sungah “A nu le a pa a tek ciangin a samsia mi-in khuazing sunga meivak kisumit bang ding hi” ci tazen hi. Khuazin zawh ciang meivak kisumit lailai leh nuntakna khuazingin buaina meei hong kai ding hi.\nA pa a simmawh mipa,\nA nu’ thu a mang muamlo mipa,\nVa-ak in a mittang khelsakin,\nMusane te-in a sane ding uh hi. Paunak 30:17\nHamsiatna sang pen ahi hi. Tua ahih manin kumkhat khat vei Pate’ ni a bawlte hi lo-in a khangkhanga thupha sang minamte i suah nang Pate a it, a pahtawi tawntung mite hi dingin Pasianin hong siam ta hen.\n“Van tunga om kote’ pa aw” a ci thei dingin Kha Siangtho-in a thakin i lungsimah hong phawng ciat hen! Van-a pa hangin a lungmuang thu um mite hih sawm ni. Pate in tate’ ading limpha suakin Pasian kiang a tu’npih Pate i suah na’ng thungen ni. Van thupha lei thupha a kop-in i ngah nang pianna Pate tung pan thupha dawh siam ni. Rev. Khoi Lam Thang\nPrevious: Zomite kimakaihzia ding ~ Dr. Pau Khan En\nNext: ZAM Thupuak :: 05 June 2016


url: =An leh tui dawnlo in ni 13 sung anungta kum 72 aphakhin puteek :: ZOMI DAILY\nposted on 2 May 2016 at 3:09 pm UTC+9:30 Lomkholna: News, Sawltak, World\nSouth America aom Ecuador gamsung ah nungdiak in zin nasiatak in linggawp a, mi tampitak cimawh dongtuak in om uhhi. Tua zinlinna inn kisia sungah puteek kum 72 aphakhin khatzong awkcip in, ni 13 khitciang in anungtalai in ki hunkhiazo cih AFP News in pulak khia hi.\nHih Ecuador zinling pen ahatna 7.8 Magnitude hi a, hih zinlinna hangin asi bekbek pen mi 660 phamawk hi. Tua kawmkal ah hih puteek kum 72 aphakhin pen na nungtalai bilbel a, Venezuelan Search Team te’n hongkhiazo uhhi.\nInn kisiacip sungkhat panin awging kiza ahih manin, azon uh ciangin hih puteek Manuel Vasquez pen Friday ni in aki mukhia cihi.\nApril 16 ni Ecuador gamsung ah zinling pen abeisa kum 10 huamsung ah ahuaisia penpen hi a, inn tampi acip banah lampi leh khuasung zong tampitak siacit dikdek hi.\nAki honkhia Manuel Vasquez pen zato ah kipuaksuak pah a, akheme khat nakim nawnlo cihi. Tuaban ah akal (Kidney) zong hoihnawnlo ahih manin kibawlding cihi. Ni 13 sungbang an nelo tuidawnlo in anungta hih kum 72 aphakhin puteekpa pen lamdang kisa mahmah hi. ZD Sawltak #zomidaily\nPrevious: A kitheilo naupang kum 13 gual khat Laaitui ah hong tung\nNext: Melbourne ah Sialsawm Pawi Soccer kimawlna tawh kibawl


url: =Khazih’ Galkapte’n Ah | Zomi Lyrics Directory :: Zomi Music and Songs Khazih’ Galkapte’n Ah | Zomi Lyrics Directory :: Zomi Music and Songs\nKhazih’ Galkapte’n Ah\nSabine Baring-Gould (1834-1924) Arthur S. Sullivan (1842-1900)\nHih la a phuakpa Baring-Gould bel 19th century lai-a thu gen la gen a va mahmah laphuaksiam khat ahi hi. 1864 kumin Anglican Pawlpi sungah ordination kipia a, a nuntak sung tawntung laigelhsiam khat-in minthang hi. Laibu kici peuhmah bu 85 bang gelh-a, biakna thu, khualzinna thu, taangthu, phuahtawm tangthu fiction, mite’ thu biography, sermon, theology, cih bangin namkim mahmah hi. A laibu gelh peuhmah a hoih lo khat zong om lo hi, kici hi. Ama’ hun lai-a mi dang khatpeuh laigelhte sangin British Museum ah Baring-Gould’ gelh laibu tam kikoihzaw hi, kici hi. Laibu tuazah a gelhkhiat hangin hih la “Khazih’ Galkapte’n Ah” a phuakpa a hihna tawh tuni dongin kitheizaw hi.\nSabine Baring-Gould in hih la 1865 kuma a phuah hi a, a phuahna thu hibangin gen ngei hi: “Khetkhiat ding ngaihsutna tawh ka phuah hi lo a, naupangte’ sak theih dinga a saknop mahmah dinga ka phuah ahi hi. Whitmonday bel Yorkshire-a sangte ah a kithupibawl den khat hi a, Whitmonday khat, ko sang leh ka khuaveng vua sangte kigawmkhawm-a pawi bawlkhop ding ka sawm uh hi. Naupangte khua khat pan khua khat a pai uh cianga a sak ding uh la khat ka deih hi. Kei mahmah in phuah ka sawm-a zan khat hih la “Khazih’ Galkapte’n Ah” ka phuak hi. Hih la ka phuah lai-in kikinphuah mahmah pian hi” ci hi.\nHih la a phuah khit kum 30 ciangin Baring-Gould in hih la tawh kisai hih bangin genkik hi: “Hih la a kiphuah lai-in kikinphuah lua ahih manin a rhyme zong hoih kim het lo hi. Hi zah-a a kideih bilbel lamdangsa mahmah ingh” ci hi.\nTedim Labu sunga i sak hih la sunga taang lina bangah hih la phuakpa Baring-Gould in Matthew 16:18 leh Matthew 28:18-20 bulphuh-in pawlpi a kip nading a lungmuanna hih bangin na gen hi:\nKumpi’ za sia thei hi,\nKumpi gam kip kei;\nHih hang Zeisu’ pawlpi\nCikmah’n sia thei kei;\nDawi in Pasian’ pawlpi,\nCik ciang zo ngei kei;\nKhazih hong ciamsa hi-\nA ciam peel ngei kei.\nTuhun-a i sak hih la sunga kihel nawn pha lo taang khat bangah laphuakpa’ lungsim taktak hih bangin kimu thei hi:\nWhat the saints believed that believe I too.\nLong as earth endureth men that faith will hold-\nLa ngaih khat peuhpeuh a pian theih nadingin lamal ngaih leh la-aw ngaih a kigawmkhop kul den hi. A masa lamin hih Baring-Gould’ phuah lamalte Austrian musician minthang Franz Joseph Haydn’ (1732-1809) phuah Symphony in D, No. 15 aw tawh kisa ngei-a , ahi zongin tu-a i saksak la-aw mah tawh kituakzaw hi. Tu-a i saksak la-aw bel “St. Gertrude” kici a, Sir Arthur S. Sullivan in hih lamal a kiphuah khit kum 6 a sawt cianga a phuah ahi hi. Sir Sullivan bel England gam Bolwell, Terrace ah May 13, 1842 ni-a suak ahi hi. La-aw phuaksiam mahmah khat leh organist minthang khat ahi hi. Hih la-aw a phuah laitakin Sir Arthur S. Sullivan khualzina Mrs. Gertrude Clay-Ker-Seymer-te’ inn ah zin a tun laitak hi a, hih la-aw mahmah zong tua nu pahtawina in “St. Gertrude” ci hi. Sir Sullivan’ late lakah “The Lost Chord” kici leitung la khat bang minthang mahmah a, “Pinafore,” “The Milkado,” cih operettas-te zong minthang mahmah hi. Hih operrettas-te W. S. Gilbert tawh kopkhawm-a a phuah ahi hi. Leitung bupa minthang zo music-te ahi hi. Hih la tu-a i sak bang lianin America gam Philadelphia khua Methodist Episcopal Book Room in a hawmkhiat John R. Sweney’ labu Gems of Praise labu sungah 1873 kumin kihel hi.\nSabine Baring-Gould’ phuah late’ lakah naupangte’ deih mahmah “Tu-in Sunni Tum Ta” (Now the Day Is Over) la bang minthang deuh hi. Pasian’ thu gengen-in, laibu gelhgelh-a, nasep hanciamin a gim mahmah den hangin Pasian in cidamna pia a kum 90 mah nungta hi. 1925 kumin si a, ahih hangin a kin phuah mahmah “Khazih’ Galkapte’n Ah” la bel tuni dongin nungta lai hi.


url: =Portugal gamah vanleng khat vandawn ah puakkham in kiasuk, mi 4 si ~ ZD :: ZOMI DAILY\nposted on 17 April 2017 at 11:48 pm Lomkholna: News, Sawltak, World\nPortugal gam ii akhuapi Capital Lisbon panin agamlalo aom Supermarket tungkhat ah vanlengneu khat kia ahih manin mi 5 si cih Telegraph pan kiza hi. Portuguese Media te genkhiatna ah vanleng kiatna munpen Lisbon, Tires Town sung aom Supermarket gei ah vansuah in aom Lorry khat tungah akia ci uhhi.\nAsi pen mi 5 hi uh a, tua tepen vanlenghawl Pilot khat, vanleng tungah atuang Passengers 3 leh vanleng in adensukkhak Lorry Driver khat ahihi. Asi lakah mi 3 pen French (Piancit) te hi uh a, adang khatpen Swiss gammi ahihi.\nHih akia vanleng pen Swiss-registered Plane khat ahihi. Portugal gam Cascais Municipal Aerodome panin France, Marseilles khua zuanding in alenkhiat khitzawh asawtlo in akia cihi.\nAgei pan amukha Witnesses te genna ah vanlengneu pen vandawn ah puakkham in, tuakhit ciangin anuai ah akisuk cihi. Akiatsuk ciangin Lidl Supermarket tungah kiasuk in, agei aom Lorry Driver khat dengkha ahih manin ahawlpa in sihlawh citciat hi.\nTua Lorry mawtawpi pen Supermarket Car Park ah vansuahkhia in aom laitak hi a, tuatunglian ah vanleng kiacitciat ahih manin, mawtaw zong agei aomteng meikanggawp hi.\nVanleng tungah atuangpen vanleng ahawl Pilot khat leh Passengers 3 hi a, vandawn ah vanleng puakkham ahih manin, avek un asi ahihi. Vanleng akiatna ah asipen Lorry Driver pabek hiphot a, adang zong agei aom mi 3 liam cih kiza hi.\nVanleng akiatsukna ah innkhat zong meikang a, innsung ah inntek nu pen ata ngek khat akhutsung ah tawikawm in taikhiaman bilbel hi ci’n Portuguese TV te’n genkhia uhhi.\nPortuguese President Marcelo Rebelo de Sousa zong amahngiat hih tuahsiatna munah vapai in, Firefighters leh Emergency Workers mi 50 bangin meiphelh in buaipih mahmah uh cih kiza hi.\nAlso read: Kum 2 aphapan atapa amahleh amah kikaplumkha ahih manin apa kiman ~ ZD\nSihding hun tungleh innsung, mawtaw sungah aom hithiat laitakzong vanlengkia khatpeuh in adengsuk citciat thei himawk ei. ZD Sawltak #zomidaily\nPrevious: A Thokik Zeisu kammal masa 7 te ~ Sia Pau Khai\nNext: Christian Hymn te’ tangthu: Zankim Gamdaih Kim Laitakin\nBanghangin Japan gamah Muslim misok te’n buaina bawlngeilo hiam?


url: =Sik-tu-kilh ~ Khat Thang :: ZOMI DAILY\nposted on 17 October 2014 at 8:52 pm Lomkholna: Article, Khatthang, Zomi\nNidang lai in, Billy kici a lungtom, a heh baih lua den tangval no khat om hi. Ni khat, a Pa in sik-tu-kilh thongkuah dim khat le sekpi khat pia in, “Billy aw, na hehsuah sim, na lungtom simin, Inn nungah dai-khuam tungah sik-tu-kilh khat ta va khen in” ci-in sawl hi.\nBilly in zong sang pah bilbel in, tua ni bekbek in dai-khum tungah sik-tu-kilh 37 bang va khen zen hi. Tua bangin nisim hehsuah sim va pai in sik a khetkhet leh hong lungduai zawdiak thei in, dai-khuam tungah sik-tu-kilh khetna ma hong kivang semsem hi.\nBilly in ngaihsutna hoih khat hong nei thei in, dai-khuam tung sik ka va khet niloh sangin heh sedah ningin sik khen in om hilhial lel ning hong cithei bilbel ban-ah a sawt na ciang, ni khat bup bang hehsuak lo in hong om zo ta hi. Billy zong lungdam takin a Pa kiangah “Pa aw, nisim in heh hetlo in om zota hing, sik khet kul nawn lo hi” cikawmin a sik-tu-kilh vang pawl khat va piakik hi.\nA Pa’n zong “Aw hoih ei ka ta, tua ahih leh ni khat tawntung lungtom lo, hehsuak hetlo in na om zawh simin, dai-khuam tungah na khetsa sik-tu-kilhte khatta-in va dokkhiakik oo” ci-in sawl zel hi. Billy in zong kha li khit khawng sik-tu-kilh dokkik hong zo siang in, “Pa aw, dai-khuam tung sik-tu-kilh bangmah om nawn lo hi, tu-in ka lungduai in ka heh nawn kei hi” va ci hi.\nA Pa in Billy dai-khum gei ah kai in, ” hoih ei ka ta, ahizongin, hih dai-khum ni dangin a zol dikdek hi-a, tun-ah na hehsuah sim, lungtom sim-a, na sik khetna ma, na sik dokkikna ma teng hangin dai-khuam pen a vang tawh, a dep tawh, a tekgawp vele! ni dang bangin maap nawn lo, liamma tawh kidim mawk hi, na mu hiam?” “Himah ei Pa aw” ci-in Billy in dawng hi.\n“Tua mah bangin Billy aw, na hehna khat, na lungtomna khat peuh mi dang, na lawmlegualte tungah tu sakin, va tum kha, va dawt kha, kamsia va gen kha hi le teh hih dai-khuam tungah na sik-tu-kilh khet mah bangin mi dangte in nasa in, liam na, baina tuak dinguh hi. Kisik in na va thuamkik phial hang, dai-khuam tung pan sik-tu-kilh dawtkhiat na ma vang a om mah bangin, mite pumpi, lungsim sungah na hehna ma pen mang thei lo in kilang den ding hi ka ta aw”\n“Mihingte pen I kimlepam ah kikhawlhpih ding, thulela kikuppih ding, I lungdamna, haksatna, nopna, dahnate I puakpih ding a manpha pen lawm hoihte a hi uh hi. Tua ahih man in ka ta aw, thu khat pepeuh hangin, lungtomin heh pahpah kha kei in, khut khial, khe khial in gamtat sawm peuhmah kei in, kimlepam na lawmlegualte pumpi ahi-a, lungsim ahi zongin, sik-tu-kilh khetna meima tawh a kidim dai-khuam suak sak kha peuhmah kei in. Na lawmlegualte zong tua bangmah in, lungsim kikem siam zo dingin itna lak den a na makaih zawh ding hanciam tawntung in” ci-in thu a hilh hi.\nPrevious: Malaysia Khuado ettehtaak mahmah mawk ei, guai! ~ Hang Khan Lian\nNext: Zomi Ngeina Khuado Malaysia thuthang azom #2


url: =US President Joe Biden in Myanmar gam tungah gawtna bawlding :: ZOMI DAILY\nposted on 12 February 2021 at 12:34 pm Lomkholna: Myanmar, News, USA\n“Galkapte in na mat uh State Counsellor Daw Aung San Suu Kyi, President U Win Myint leh a dang tuamtuamte a manlang thei penpenin khah khia un” ci hi.\n“Kawlgam mite in a aw uh ong kizasak a leitungbup in encik mahmah hi” ci-in gen hi. “Lungphona ong tam tektek a, a democratic right uh a zang khia mipite tungah thagum hatna tawh thuh kikna pen kisang zolo ding hi, ci-in gen hi.\nRohingya Muslim te’ vai hangin galkap makai honkhat blacklist ah kikoih khin a, tun President Biden ii vaihawmna sungah “first round of targets” a cih uh galkap makai pawlkhat, a innkuanpihte uh leh a sumbawl nasepna pawlkhat tungah sanction koih ding vaihawm ding hi, ci hi.\n“Export control a khauh mahmah zong ka koih ding uh hi. Kawlgam kumpi a noptuamsak US van leh nate ka puak nawnkei phot ding uh a, ahi zongin Myanmar mite’ a ding ka sep uh health care te, civil society groups te tawh ka kizopna uh leh Myanmar mipite direct a phattuamna a pia ka nasep nate uh bel ka khawl kei ding uh hi” ci hi.\nPresident Joe Biden in USA President a suah zawh gamdang tungah sanction a zat masakna penpen ahi hi. Translated By Nem/ BBC News\nPrevious: Alung hihmawh huai Cyber Security Law Galkapte thoh\nNext: Tutung alamdang pawlkhat ~ Pu Thangboi


url: =Gam leh Minamte’ Khangtohna Thusim. Agelh ~ Khup Lian Thang - Laibu Saal\nHome > Thuluui/Articles > Gam leh Minamte’ Khangtohna Thusim. Agelh ~ Khup Lian Thang\nGam leh Minamte’ Khangtohna Thusim. Agelh ~ Khup Lian Thang\nGam leh Minamte’ Khangtohna Thusim\n(1) Leitang kiphah zia (The Geography Hypothesis)\n(2) Mite ii ngeina, biakna, leh pianzia (The Culture Hypothesis)\n(3) Theihna kicin lohna (The Ignorance Hypothesis) cih bangin na khen uh hi. Ahih hangin hih muhna te tuhun lam ciangin a man khin sitset ahih lohna kimu khia hi.\nAhih hangin Leitang kiphah zia pen ahang bulpi na hi hetlo sese hi. Sehnel gam ahi Isreal gam bang zong, namgimtui a piang kholloh hangin, khangto in nuam sa veve uh hi. Bangmah apiang hetlo Japan gamte zong hau mahmah in khangto mahmah uh hi. South Korea gam zong aleitang bang bangmah a piang loh hangin khangto in hau veve hi. Switzeland, Luxumberg etc, Europe gam a tam zaw pen a hauh zihziah na dingin a leitang ah bangmah piang lo hi. Kawlgam leuleu ciangin leisung sumpiang tam mahmah, gun tui te maitha bawl nangin kicing pipek, zang buhlei te hoihthei mahmah in zai mahmah, leitung aa hoih pen suangeng(jade) leh Ruddy omna, namgimtui leh Gas tampi piang himah leh zawng mahmah veve hi. Africa gamte bang hileh zong, hih bangin leisung sum piangna a diakin diamond hoih tampipi a piangna gamte bang buai mahmah in tualgal tam piang mahmah zaw sawp hi. Tua ahih manin Leitang kiphah zia in gam khat a khantohna dingin a thupi masalo ahihna ki lang hi.\nAhih hangin biakna, ngeina leh pianziate pen ahang bulpi na hi tuanlo hi. Africa gam veve ah South Africa te ahih leh hau in khangto veve mawk uh hi. Mikang pau a zang Nigeria leh Sierra Leoni cihte , mikang pau zangin amau dan a etteh hangin khangto tuanlo uh hi. Tua khitteh South America gamte zong, Europe gam pan in a khanglo masa ahi Spain leh Portugal gamkek te makaihna ahih zenzen hangin na khangto lua tuanlo uh hi. Europe pan a paikhia veve te makaihna ahi North America (adiak in USA leh Canada) gamte pen khangto in hau mahmah uh hi. Protestant te hatna gamte a khangtoh masak hangin a sawtlo in Catholic ahi Italy te, France te zong khangto in alawmdang te tawh ahauhna kikim to veve hi. Confucius biakna a bulphuh China te zong Cultural Revolution a neih hangin khangto pah hetlo uh hi. Tua ahih manin minamte, ngeina, biakna leh minam pianzia leh khantohna pen ki zop luatna aom lo na hi gige hi.\nAhih hangin Galpi nihna khit Ghana gam ah zong kumpi pa in advisor hoih tampi nei in Nobel pahtawina angah sumbawl lam a siamte nangawn advisor in nei hi. A advisor te in ngaihsutna leh sep zia ding gen mahmah dinga , a sepzia ding thei lua mahmah ding cihna hi. Ahih hangin khangto tuanlo mawk hi. USA makaite leh Maxico gam makaite’ theihna pilna pen kikhai hetlo ding hi. Tu hunpen pilna leh nate khempeuh baihtakin a ki theihtheih hun hi in, gam khangtote sepna paizia , a gam thukhun cihte pen kumpi makai a sem khat in thei lua mahmah ding hi. Kawl gam makai U Ni Win( 1962-1988 thunei) mahmah in zong Advisor a pil mahmah a thei mahmah nei lua hi. Tua ahih manin a theihna in cin mahmah ding hi. Tua ahih manin makaite’ theihna kicin lohna in gamkhat khangto saklo cih pen hithei lo hi. Banghangin kikhangto lo mawk hiam?\nNang ngaihsutna bang hilo in, ahoih zaw ngaihsutna ong kipia te a sangsiam dingin na kiging nai hiam? Gam khat minam khat makai dingin, pawlpi khat makai, innkuan khat a makai ding ahi nangmah in bangdan lungsim puakzia na nei aa?\nfrom: Khup Lian Thang\ndate: Wed, Mar 1, 2017 at 8:57 AM\nsubject: Dam maw\nItem Reviewed: Gam leh Minamte’ Khangtohna Thusim. Agelh ~ Khup Lian Thang Description: Rating: 5 Reviewed By: Cinpu Zomi


url: =Kawlte’ Makaih kipawlnate’ kikhen nate pan Zomite pilna ding :: ZOMI DAILY\nposted on 4 May 2016 at 8:01 am Lomkholna: Article, Khuplianthang, Politics\nAnti-Fascist People’s Freedom League ( AFPFL – Phasapala )\n1948kum , 4th Jan – Kawlgam in suahtakna ngahin AFPFL in kumpi sem hi. CPB te in 1948kum, 28th March in gamsung lut in kumpi te lehdo kipan hi.\n(1) DASSK aom sungin Mual mite in amau i thuneihna ding atam theithei a ngahna dingin nakpi takin hanciam uh leh hoih pen ding hi. (2)Tua kawmkal ah, mimal in atam zaw Kawlte a zawh nangin, Mualmi khempeuh a ki pumkhatna uh khat vei nosuak sak kik in, akizopna uh kipsak mahmah ding thupi ding hi. (3) Gam vai nasepna ah State khat sunga om, kampau kilamdang nate bulphuh lo in, mailam khang tampi khualna in a kipum khat loh hong phamawh ding hi. Gtn: Shan gam bangpen khasiat huai mahmah ta hi. Kawlte gamvai makaite bangin aki khenkhen uh leh, mualmi khempeuh pen a sawtlo in beimang ding uh hi. (4)Mualtung mite khempeuh Gamvai ah ngimna khat nei khawmin, kuate lawm, kuate kidawm in kikhawl ding, mailam nuntakna anop nangin bangte thupi aa bangte thupi masa penpen lo, cih te hoihtak in gamvai minam vai makai ten lungngai in kalsuan loh phamawh kha ding hi. (5) A tunga teng ban ah Zomite pen mimal tawm mahmah ahih manin, pil mahmah na lo tawh koi mah tung zolo ding uh hi. Kumpi ahih sese loh uh hangin Pasian deihna ahi pilna nei peuh le uh, Joseph/Daniel te bangin mun thupi, thu neihna thupi te ngah zo veve den ding uh hi.\nPrevious: Tuunnu’ Thuhilhna\nNext: Kuppihna: Kawlte’ Makaih kipawlnate’ kikhen nate pan Zomite pilna ding\n5 May 2016 at 3:29 am\nih pauknak ah kawlmang thu ak pii- in phial nelh cih zong om.tuapauknak bang eizomi te kawlgam ih lutkhit aa piangpan paunak hi diam .ih kawlgam atengmasa te ih om zia et huai, kidawp huai, pilvang huai, ,et teh huai, theih huai, ih gamveng te leitung ah mi nam tampen te kikal aa om ih kawlgam.cih lungsim zong neihpih huai.\n5 May 2016 at 12:37 am\nKawlmang Thu akpi in phiat nelh cih ih paunak bel om ven


url: =A theihhuai Syria buaina kipatna bulpi leh Middle-East sunga US te ngian ~ Thang Khan Lian :: ZOMI DAILY\nposted on 17 September 2016 at 8:36 pm Lomkholna: News, Thangkhanlian, World\nUS te’n 2009 pekin Syria President thahnading suai na kai khinta hi: Wikileaks Cables\nSept. 17, 2016: WikiLeaks ten USte keel luphum khat pholak leuleu uh a, a cables uh-ah US ten a sim in President Assad in Qatar gamte’ datsi lawng (oil pipeline) kikhung ding a deih loh manin a thahna ding lai (death warrant) suai Syria buai ma 2009 pekin na kai khin ta uh hi ci hi. Assad in Syria gam-a lut dingin Qatar gamte datsi luanna ding lawng kikhung ding a deih loh manin U.S., Saudi leh Israeli intelligence agencies ten Assad thah ding a lem kei leh a kumpi tutna tokhom panin lawn khia dingin thukimna a simin na nei pah uh hi ci-in WikiLeaks cables report in suaksak hi.\nCounterpunch.org reports in a genna ah WikiLeaks ten hih thusim a pholakna ah 2009 in Assad in Syria gamah gamdangte hamphatna ding bekin Qatarte datsi lawng khung ding a nolh manin USte’ secret agent CIA ten Syria kumpi langpang pawl tuamtuamte (opposition groups) sum tawh na holh pah uh hi. Hih thu tawh kisai Robert F. Kennedy Jr. in Politico news ah, “Bang hangin Arab ten Syria ah hong deih lo uh hiam?” (Why the Arabs don’t want us in Syria) kici laipaih ah lim takin na at hi. Kennedy in Syria-a gal pen gal ngeina (conventional war) hilo-in Libya leh Iraq gam bangin kumpi laih nopna hanga gal kipiangsak tawm ahi hi ci hi. Hih banga kumpi laihna ding mawtaw hawlpipa pen kua dang hilo-in Kidopi Nihna khit nungin leitung-a gam 50 val ah kumpi laih khin zo USte hi ci hi. US pen mipi deihna tawh kumpi kiteelte a laih zongsang gam hi a, Syria gam pen USte bangin a en lah om lo a, thuphuahtawh bawlin kumpi kilaih theihna dingin kumpi langpangte tawsawn uh a, ahih hangin amau geelna bangin piang lo ding hi ci hi. US kumpi in a gammite lungsim laihsak (brainwashed) in a kumpi un a sep khempeuh a man mah sasa uh hi.\nKennedy in US ten Syria ah Islamic ngongtate sum tawh huh in training pia uh ahih manin a gamtatna uh man lo a, million kim khat a sih banah million 7 valin teenna ding nei loin om ta hi ahih manin USte gamtatna pen lungsim leh gamtat hoih om lo (immoral) hi ci hi. Tua banah USte pen buaina tengah a man loin kigolh uh a, a tamzaw pen datsi leh gas a deihna hang uh ahi hi. US in amau zawhthawh/thuzawh (puppet) kumpi Syria ah koih sawm in, Syria pen nisuahna gamte datsi lawng (oil pipeline) dingin zat sawm a, Qatar panin EU ah leisung sumpiangte paisak in, tuate amau sum Dollar tawh uk nuam in, a meette US Treasuries leh US sum nak ah khol sawm uh a, Middle East ki-uk zo leh leitung bup ki-uk zo ding hi cih ngimna nei uh hi. Syria buaina 2011 in Assad deih lo-a lungphona neite kiphinna hangin hong piang hilo-in Syria pansanin Qatar panin EU ah datsi pai theihna ding lawng khung ding Assad in a phal loh manin hong piang hi ci hi ci-in Robert F Kennedy Jr. in “Syria: Another pipeline War” kici sungah na gelh hi.\nHih pipeline pen Qatar pan Syria ah lutin Saudi, Jordan leh Turkey kizom ding a, Qatar panin Turkey pansanin Europe sunga datsi’ sukbuk khempeuh ah luang lut ding a, 1,5000 Km in sau ding a, $10 billion bei ding hi. Qatar/Turkey pipeline in Persian Gulf sunga Sunni Kingdoms (Sunni Muslim kumpi gamte) natural gas ah thuneihna pia ding a, tua in Qatar leh Qatar gamte lawmhoih US leh USte lawm Arab gamte hamphatna leh meetna pia ding hi. Hih thu pen Assad in Syria gam pen Shia Muslim gam ahih banah datsi zuak Syria’ lawm Russia adingin supna lianpi hi ding hi cih tel ahih manin nolh in, Iran gam panin Syria leh Lebanon gam-a lut ding “Islamic pipeline” kici a khunsak ciangin Shia Muslim gam Iran in phattuampih in, Europe sumbawlna ah datsi zuak Sunni Qatar leh Sunni gamte adingin supna suak ahih manin Sunni gam ten Assad huat cih takin hua uh hi.\nHih thu hangin Mid-East leh leitung tuamtuamah Iran thahatna a khansak ciangin Sunni gamte heh lua in, US tawh kipawlin Assad thah ding a lem kei leh khet khiat ding bek hong leitang zon uh hi. Assad in a gam mite a humbit nop manin datsi lawng khung ding vai a nolhna hangin Saudi, Qatari, Turkey leh USte hehna hong kuang hi. Bang hangin kumpi khatin a sum bawlpih ding gamte teel theihna leh a leitang humbit theihna ding thuneihna nei lo ding a, kua in dal thei ding hiam ci-in Kennedy in gen hi. Mi gilo sumbawl gam (Mafia Don) ten a hih theih om sun pen a thuzawh zawh lohpa uh khe tansak ding bek thu om ahih manin US leh a pawl ten gam leh pawl tampi kihelna gal ‘proxy-war’ kici Syria ah hong piangsak uh a, Assad thah ding leh khet khiat theihna ding leitang zon uh hi.\nAssad in Qatar pipeline khung ding a nolh phetin US, Saudi leh Israel intelligence ten thukimna khat nei in, Syria gamah Sunnite Assad langpang ding leh lungphona nei dingin tawsawn uh hi ci-in WikiLeaks Secret cables in gen hi. Tua khitin CIA ten Syria kumpi langpangte sum tawh huhna piak ding 2009 in kipan uh a, 2011 in a langtangin leitung bup theih dingin kimu khia pan hi ci-in WikiLeaks in gen hi. Kum 5000 a gam upa khat (Syria) gam tuamtuamte’ intelligence ten a sim hangun Iran leh Russiate huhna hangin lawhcing zo lo veve hi. 1950′s in zong US President Eisenhower leh Dulles brothers ten datsi a piak nuam loh manin Arab Nationalism pen communism hi ci-in ngawhin na do ngei a, US in Saudi Arabia, Jordan, Iraq leh Lebanon gamte aana tawh a uk kumpite (Jihadist ideologies neite) Soviet Marxism dona dingin galvan tawh huhna na pia hi.\nCIA a kiphuan khiat cil 1949 in Syria ah na kigolh pah a, Saudi-Lebanon gam tawh Syria gam kizopna dingin Trans Arabian Pipeline khung ding mipi deihna tawh kiteel president Shukri-al-Kuwaiti a ngen a, a nolh ciangin kumpi lehpei uh a,CIA ten Husni al-Za’im president in koih uh hi. Husni al-Za’im in parliament phiatna ding leh American pipeline kikhungsak theihna dingin hun ngak bek a, nipi kal 14 in president panin kilawnkhia hi. April 1956 in CIA agent Rocky Stone in $3 million Syrian pounds tawh President Shukri-al-Kuwaiti langpang ding Islamic ngongtatte guai dingin Syria galkapbute zol uh a, galkap ten presidentpa hih thu ko uh ahih manin Syria galkap ten American Embassy sim in Rocky Stone kiman in, thong sungah khum uh hi. Stone thusitna ah kikhel bawl lua ahih manin CIA in Iran kumpi leh Syria kumpi a laihsawmna thu teng pholak a, Syria ulian ten US gum teng manin, gam lehpei ci-in that hi.\nSyria gam pen hun sawtpi panin US ten en lah in, a datsi duhna uh, thuneihna/vangliatna deihna uh leh a sum deihna un USte mit bum hai in, US in Syria gam a sim nop den hangin na lawhcing zo ngei lo cih thu mangngilh in Obama in sim leuleu hi. -Your News Wire\nPrevious: Singapore Zinna Report ~ B. Muan Ngaihte\nNext: NASA te’ SOHO in baan li nei UFO maan zaih kha ~ Thang Khan Lian


url: =ZAM Thupuak :: 17 Feb 19 (Zomi Nam Ni sapna) :: ZOMI DAILY\nZAM Thupuak :: 17 Feb 19 (Zomi Nam Ni sapna)\nposted on 16 February 2019 at 1:47 pm Lomkholna: Malaysia, News, ZAM, Zomi\nZAM Thupuak :: 17 Feb 19 (Zomi Nam Ni saapna)\nZOMI NAM NI AH LAAMBANG PAAK KHAWMNI :: “February 20 ni “ZOMI NAM NI” hi ih cihcih zingciang hong tungkik ding hi a Malaysia gamsung a om Zomi U leh nau ih vekpi in laambang paak khawm leng “Lungdeih zatam libangcing ding” ci-in ih Zomi National Day 2019 Committee mintawh pello nong kihel nangin kong zawn uhhi. Zomi Nam Ni 2019 in Leitung mun tuamtuam pan in I minam makai te tampi tak hong kihel thei ding ahih manin angtang huai leh thu manpha tampi ki za ding hi. Tua bek thamloin Lasiam te in zong lasakna tuamtuam hong nei ding uh a, lamna leh a dang tuamtuam zong kinei ding hi.\nZOMI NAM NI PANKHOP NGETNA\nThupuak ah RM tawh hong kipulaknamahbangin Zomi Namni a ding mimal han ciamna,khua kipawlna, Pawlpi ciatpan na veinate uh nong lahkhiat manun lungdam kohna kong taangko uhhi. A kihel kha nailo na min, khua leh pawlpi min a om leh Zomi Nam Ni ciang Usher te kiang ah zong kipia theilai hi. Zomi a ding nabeina khempeuh Topan azah tampi hong dipsak henla, Zomite ading Pasian hauhna nang tungtawn a zek ziahziah dingin sianin hong siam ta hen.\nSECURITY TAWH KISAI\nHongtung ding Zomi namni ah security dingin palik leh Rela te hi ding a, Buaina bawl Zu kham, kitawng, kilai a om leh palik ten tavuan hong lak sak pah dinghi. February 20 ni Zomi namni a hihmah bang in Kuala Lumpur sung a uk, palik thunei zumpite phalna tawh kibawl Zomi Nam Ni a hihman in buaina nabawl keinak leh nang a dingin bangmah lau huailo hi.\nKumsim in khat leh khat I kikhual na tawh Security lam pen ei leh ei ci in I kimai sak hong tam lua mahmah ta ahih manin tukum pen a thu om bangin hoih tak in kisem ding ahih manin I minam pawi a muak dingin hong pai mite a ding nop mahmah ding a, buaina piangsak sawm in hong pai te adingin hong nuam khollo thei ding hi. I minam pawi ahih mah bangin khat leh khat a et lawm thei pen in I muak siam I pahtawi siam dingin zong I kizawn phapha hi.\nPAHTAWINA : Zomi Cup football ah kimawl siam, a madawk deuh teng zong pahtawina om ding hi.\nMalaysia zomi Genvai Kipawlna (ZSM) 2019 a ding ki lut thei ta a, ZSM laibu te zong kila thei ta hi. ZSM lut man mi khat ciang kum khat ai RM 20 hi a, hih na lutna hang tawh ahamsa a dong tuak I mipih te a panpih, a dah akap hun ah a khitui anulsak na hi gige hi. Hih ZSM ah member na lutna in nang ading apia na hikei a, panpihna akisamte apanpihna hizaw hi. 2018 sungin zong tu ciang ciang Zomi pih te luang (20) val bang lei ah I tuh theih na in nang leh kei I pankhopna ahih bang mah in mailam ah zong mapang khawm lai dingin zong kong zawn phapha uhhi.\nZSM adingin mimal, Pawlpi leh Khua tek pan in zong panpihna I nget zel mah bangin kum simin zong hong kipia den a, tukum adingin zong ZSM panpihna hong ki piapia tahi.\n24. Dal Sian Hung Ministries RM50\nZOMI NAM NI MAPANKHOP DING ZOTNA LEH THEIH SAKNA\nMalaysia a om Zomi ten kumsim a i bawl den i minam ni a sawtloin hong tung ding hita hi. Abeisa kum te mah bangin tukum zong thupitak leh picing takin bawl theih na dingin 12 November 2018 in ZAM zumpi ah ki muh khop na kinei hi. 2019 zong nopcitak leh picingtak a i bawl zawh na’ng sum leh pai tampi hong kisamding a hih manin muanna leh lametna lianpi tawh Zomi Nam Ni Committee in anuai a bangin ma i pankhopding kong zawn uhhi. Zomi Nam Ni adingin sum leh paai tam pi mah kisam a i pankhop ngeina bangmahin tutung zong Khua kipawlnate panin RM 200 leh biakna Pawlpi tepan in RM 300 tawh mapang khawm dingin I kizawn hi.\nZOMI NAM NI ADING PANPIH NA HONG PIA TE\n1. Dal Sian Hung RM300\n2. Lalta Khua Kipawlna RM200\n3. Mualpi Innkuan Malaysia RM200\n3. MLPP pawlpi RM300\n4. Lezang Khua Kipawlna RM100\n5. Malaysia Ngalzang Innkuan RM100\n6. Phunom Khua Kipawlna RM200\n7. Kansau Khua Kipawlna RM150\n8. Anlangh Khua Kipawlna RM200\n10. Mualzang Khua Kipawlna RM200\n11. MBF Pawlpi RM300\n12. Tg Thang Kap Sing (Tongsial) RM50\n13. MZCC pawlpi RM300\n14. Tuimui Khua Kipawlna RM200\n15. Ngennung Khua Kipawlna RM100\n16. Saizang Khua Kipawlna RM200\n17. Sunway Emmanuel Pawlpi RM300\n18. Zomi Ebenezer Malaysia RM350\n19. Malaysia Tedim Suangpi innkuan RM200\n20. Tuitum Khua Kipawlna RM200\n21. Lingthuk Khua Kipawlna RM100\n22. ZCF-Hatamas RM300\n23. ZCCM pawlpi RM300\n24. Suanghoih Khua Kipawlna RM100\n25. Phaiza Innkuan RM200\n26. Thang Suan Lamh (Mualnuam) RM50\n27. Pangzang Khua Kipawlna RM100\n28. Suangsang Khua Kipawlna RM200\n29. Buanli Khua Kipawlna RM200\n30. Mualbeem Khua Kipawlna RM200\n31. ZBCM Pawlpi RM200\n32. Tuithang Khua Kipawlna RM200\n33. Lailui Khua Kipawlna RM200\n34. Valvum Khua Kipawlna RM200\n35. Zonuamzang Khua Kipawlna RM100\n36. Tauleng Khua Kipawlna RM200\n37. Lunmual Khua Kipawlna RM100\n38. Zozang Khua Kipawlna RM100\n39. Laaitui Khua Kipawlna RM200\n40. ZCF- Kota Damansara RM300\n41. Haupi Khua Kipawlna RM200\n42. Zion Christian Church (Songailong) RM150\n43. Pyidawtha Innkuan Malaysia RM100\n44. Cikha Khua Kipawlna RM200\n45. Zomi Innkuan -Rawang RM300\n46. Tongsial Khua Kipawlna RM200\n47. Zomi Adventist Church RM300\n48. Bapi Khua Kipawlna RM100\n49. Zion UPC pawlpi RM300\n50. Harvest pawlpi RM200\n51. Tuimang Khua Kipawlna RM200\n52. Ngalbual Khua Kipawlna RM200\n53. EBC-KL Pawlpi RM300\n54. Vangteh Innkuan Malaysia RM200\n55. Darkhai Unau Malaysia RM100\n56. Tonzang Lawm RM100\n57. Lian Cin Khup (Singzung/Kale Myo) RM100\n58. Lailo Khua Kipawlna RM300\n59. ZCF-Kajang pawlpi RM300\n60. Teeklui Khua Kipawlna RM100\n61. Tualzang Khua Kipawlna RM100\n62. Vongmual Khua Kipawlna RM100\n63. Haiciin Khua Kipawlna RM100\n64. Heilei Khua Kipawlna RM200\n65. ZCF-Canaan Pawlpi RM300\n66. Shalom Christian Fellowship-KD RM200\n67. Adonai ZCF Pawlpi RM300\n68. Immanuel Christian Assembly RM150\n69. Zampi Khua Kipawlna RM100\n70. Tuicinlui Khua Kipawlna RM100\n71. SuangzangKhua Kipawlna RM200\nINTERVIEW NA PAI CIANG : Tulaitak a diakdiakin RSC leh DHS interview te kinawh sap mahmah ta hi. Tua ahih manin interview na pai ciangin pelloin na theihding thu pawl khat hong om hamtang hi. Tulai tak pen ei ading hun nunung hong hi ta ahih manin interview ah kiginglo pi a na pai na pen nang leh nang a kibawlsia tawh a kibang na hih lam phawk gige in. Tua ahih manin hun hoih lo sungah I mailam kalsuan na ding te ei mau mahmah in a hoih pen ding in hancia tek ni.\n1. Thu hong kidong te hoih tak tel lopi in dawng kik kei hamtangin. (upmawh dawn or mangsia khiat in khia in dawng kei in) Telmel lopi in upmawh in na dawnna in na zum vai hong kikhel sak thei cih phawk gige in.\n2. Kamphen te in pau telcian lo ahih kei leh nang lam panin kamphen te pau telcian loh na khat a om khak leh zong kisuangtaklo tak mah in kitel kei ci-in gen lel in. Tua bangin na sianggen na hangin nang a ding buaina bang mah om tuanlo ding hi.\n3. Pawl khat in ei khua awsuah/awkaih tawh I pau ciangin kamlet pawl khat in zong tello thei hi. Tua bang hun ciangin kamlet pawl khat in Tedim pau in pau in ci in tai cih zong kiza thei a, ahi zongin kamphen te mahmah in zong nang pau hong tel ding zong a thupi a hih lam phawk hamtangin. Kammal khat kitelkhial leh zong I vai pi khat ki pelh thei hi.\n4. Zomi ahi lo namdang te in kamlet hong sep a, a pau na tel kei leh zong tello cih siangtakin gen pah zaw in.\n5. RSC officer a tam zaw in Malay pau zong tel ahih manin a thugen te na tel kei leh Malay pau tawh zong na tel lohna gen kik zaw lel in.\n6. DHS na interview ciang hong dotna na tel kei leh na tel dong dong kik kik lel in. Tua bangin dot kik hangin bang mah buaina om tuan lo hi.\nZAM zum ah I ngeina van tuamtuam ahi Zopuan Design tuamtuam, Zoniik Design tuamtuam,Puanten, Puandum, Zodial(Silk), Puanlaisan, Zokhi, Tanghciin, Khephiau, Zolukhu, Zothungkuah, Zodial cihte akipan naupang puan tuamtuam te deih zahzah kilei thei hi.\nTUKAL THONG LAM BUAIPIH TENG\n1. Suan Lam Khual (Anlangh) Tanah Merah Camp ah\n2. Lien Muan Piang (Salzang) MyRC card tawh kiman Selayang Mahkahmah pan hong suakta\n3. Pau Boih (Zosuan) Setapak palik zum pan kitan khia\nZomi te sungah kimat kihenna na tuak zenzen leh hih phone no. te ah na hopih pah in. Nang a dingin a kiging sa in om den ding uh hi. Sia Tuang Pu : 016 254 4093\nNASEP LAM TAWH KISAI\nZOMI nasep neilote in nasep tuamtuam om hi. A lunglut leh dot nop aneite in Sia Khuppi— 016 3838 014, 011 3563 2059\nZATO LAM BUAI PIH TENG\n1. Steven Khai (Kapteel) HKL\n2. Cinh Ngaih Khawm (Thalmual) Damai Service Hospital ah\nZato lam tawh kisaiin vai khat peuh na neih leh Contact :Sia Mungpi 018 3122 957\n1. ZCF-Canaan Pawlpi RM100 Panpihna hongpia khempeuh tungah genzawhloh lungdamna lianpi ZAM pan kong tangko uhhi. Hi danin I pan khopnate hang in tuni dong a kalsuan zo I hihi. Topa’n Zomite adingin mapang zo semsem dingin thupha hongpia tahen.\nPrevious: Leitungbup Zomite minam kikhoppi, KL, Malaysia ~ Dr. Dongno\nNext: America Khang kikhelzia khendan ~ Thang Van Lian\nIndia ah pasal khat leisek, suang leh leivui bek ne in nungta ~ ZD\nGalkap vanleng kiatna pan misi alangdektak ki mukhiazo ta\nKammal kilawm pawlkhat (Azom 08 April)\nUS, Las Vegas khuasung ah thua kikapna piang, mi 2 sikhin, 24 liam\nIndependent MP vai ~ Pu Thangboi


url: =Thangmual Singkung Suanna - Zomi Community Network - Your Network\nThangmual Singkung Suanna\nAdded by Zomi Center on July 23, 2012 at 2:36am\nThangmual dung-ah singno kisuan\nComment by Zomi Center on July 23, 2012 at 2:52am\nKawlzang Khuano Khangno Kipawlna (4K) min tawh a na phuatkhiat uh, Green Kenedy Group (GKG) ci uh a, tua min tawh July 20, 2012 ni-in Thangmual dungah singno suan dingin kuankhia uh hi.\nJuly 21, 2012 ni-in, Dyna motor khat leh motor cycle thum tawh mi 35 kuan to a, Tai 9 panin Singno kipua hi. Taingen khuakhung, Middle School huangah Phuitong kung, Khadawmi leh singkung hoih pawlkhat suan kipan to pah hi. Tua panin Muhum acihna uh, Akluai gam lamdung mualtungah zong kisuan to hi. Tua ni pen guah zu ngekngek den hi ta leh ahithei bang danin kisem veve hi.\nAkluai hausa pa, Pa Dalpi te' inn dintunna-in kizang hi. Akluai khuate in zindo leh a kisambangin tavuan na la uh a, Kawlpi pan a puak toh uh, Vok golpi, tuk nga val khat zong go uh a, akluai khuate in a bawl tavuan hong laksak uh hi. Zong ciangin zin leh leng teng tawh nekkhop ding geelna ahi hi.\nJuly 21, 2012 (saturday) ni-in, khuakim-khuapam panin hausa leh sang siate' makaihna tawh sangnaupang hong pai ciat uh hi. Tua khuate in: Suangpi, Dimpi, Zung, Phunom, Dimzang, Thangnuai, Sozang, Akluai leh Laibung ahi uh hi. Mimal 300 val pai uh hi. Hi vai-ah sumbei pen mun tuamtuam pan a mipihte’ panpihna hi, ci uh hi. Thu-le-la te zong tungsiah lampan thapiakna leh panpihna tawh mapankhopna hi, ci uh a, Akluai khua-lai, laippi tungah Signboard nam li suang uh hi.\nBullam thunei lampanin Tai 9 Forestry pan mangpi khat, Tedim Township Forestry pan Bo.Kimlai, Sang lampan Sia Sum leh a dang pawlkhat hong pai uh a, thugenna tomno nei uh hi. Tuabanah hih hun mah tawh a zangkhawm ding leh thapia ngiat dingin Kawlpi, Nitha Phungzi mangpa hong pai to a, a sawl tangzang ahi, Journalist te mi 4 leh sia Lian Tuang tawh hong ton to uh hi.\n(Amauteng pen Tedim ah pai suak uh a, hun manphatak mahin ka zang thei uh, cih hong gen hi. Tedim ah Pa Suan Pau’ singno huan Ecre 500 pen tha ngah mahmah uh a, mai lamah a kiciantak a et phat ding lunggulhna nei lai uh cih thu kiza hi. Annek pih nuam a tuamtuam om hi ta leh hunin cin zo lo ci uh hi. Zanin Kawlpi hong ciah kik ta uh hi).\nNitha Phungzi pa in Singkung a thupitna, singno suan a puah leh zuun ding a thupitna leh i gam i lei pen amasa pen ei mahmah in it leh puah a i zuun ding a kulnate leh nungzuih a kulna cihte hong gen a, hi kasa mahmah ciat hi. Khual-le-tual pan hong pai mipi khempeuh voksa tawh sun-an kivaak hi.\nTutung a singno a kisuan pen kung 1800 in kiciamteh a, a zawdiakin, Phuitong, Khadawmi hi a, a dang pawlkhat zong kisuan hi. Phungzi pa mahmahin guahzu meikai leh vot tampi omna lakah hong suanpih ngiat hi. Nitaklam lamin Kawlpi kizuan a, Topa'n cidamin innciat hong tunpih hi.\nHihbang nasepna thupi sa lua ka hih manin makaite' hong zotna bangin a zui to ka hi a, tha ka ngah mahmah hi. Maan ka zaihkhak tawmlai kong khak hi. A kisam lai a om leh amau khuano group lampanin ahizongin hong behlap le uh ci hang. Makaite' apna tawh zomi group pite-ah kiallap a hong khakkhiatsak hi ing. Ka lungdam leh angtang in, cih ka\ngennuam hi. Topa' thuha!!!


url: =Kawlgam galkap vanleng mangcip “Y-8 Military Plane” kimuzonai tuanlo :: ZOMI DAILY\nposted on 8 June 2017 at 10:19 am Lomkholna: Myanmar, News, Sawltak\nTuzingsang 8:18am hun in siluang pawlkhat leh vanleng themneng ki mukhiata cih Ministry of Defence in pulakkhia hi.\nMyanmar, Tenasserim Region sungah amangcip Kawlgam galkap vanleng pen tudongmah kimuzonai tuanlo cih tuzingsang in VOA in genkhia hi. Zanni in DVB News te’n vanleng akiatna panin athemneng kimu cih apulak uhzong phiatkik uh hileh kilawm hi.\nHih galkap vanleng pen zanni Wednesday sunlam 1:35pm hunpawl in Myeik City panin Yangon City zuanin alen laitak amangcip cihi. Dawei City panin tai 20 na khawng atunkhit ciangin amangcip cihi.\nVandawn ah asanna Pi 18,000 asangin alen laitak in kizopna omtheinawnlo in, amangcip kici hi.\nTua galkap vanleng pen “Y-8F-200 Myanmar military plane” kici a, hih vanleng sungah galkap ulian pawlkhat zong tuang uhhi. Vanleng akia hiding in ki ummawh a, aki zonsan laitak hi ci’n Myanmar Tatmadaw in genkhia cihi.\nMyanmar Department of Civil Aviation panin Deputy Director General Ye Htut Aung inzong zanni agenkhiatna ah amangcip galkap vanleng pen kizonsan ci a, ahi zongin kimuzo nailo cihi.\nCommander in Chief Officer paninzong Statement akhahkhiatna ah hih vanleng bangci bangin mangcip cihpen genkhiat theihna omnailo chi.\nVanleng athemneng kimu cih thutawh kisai in Myanmar Ministry of Defence te’n nial uh cihi. Athemneng kimu cihpen khuasung mite genkhiatna hizaw ci a, tua akimu acihna lamzuan in Rescue Team te azongding in pai uh cihi.\nHih galkap vanleng pen March 2016 kum in Sengam panin akilei, “Made in China” ahihi. China panin galkap te’n alei khitzawh nai 809 lengkhin cihi.\nMilitary Statement akhahkhiatna ah hih vanleng pen vanpuakna inzong akizang khat hi a, alenkhiat dingin vanleng tungah van akigawm in agihna 2.4 Tons pua cihi.\nHih galkap vanleng mangcip vaitawh kisai in thuthang tuamtuam ki khahkhia a, ahi zongin kumpi thunei te’n akician in muhkhiatna bangmah omnailo ci uhhi. Facebook tungah pawlkhat in vanleng akiatna Photo leh vanlengkia meikuanggawp khawng suahkhia uhhi.\nRelated: Kawlgam Journal Editor khat azumkhan sungah kithatlum ~ ZD\nNungkum February khasung in Naypyidaw vanlengkia ii Photo khawngtawh amelhzaugawp pawlkhatzong om ahih manin, thuman taktak kumpi thunei te’n agenkhiatma in up huai pahpah khollo hi. Amangcip vanleng pen atunga Photo sung ihmuhtheih galkap vanleng ahihi. ZD Sawltak #zomidaily\nPrevious: 2017 UK General Election ah Vote kipia ziahziah ta ~ Nantalsuan\nNext: Uber Driver khatin numeikhat nawngkaisak ahih manin aki satgawp laitak Video kizaihkha


url: =Official Laiphah ~ Pu Zokhai :: ZOMI DAILY\nOfficial Laiphah ~ Pu Zokhai\nposted on 24 December 2016 at 1:41 am Lomkholna: News, Zokhai, Zomi\nI’ minam sung-ah I’ phawkkhaak ngeiloh ana-lian mahmah kipawlna cihkhawng nangawn-a kipan kipawlna minam minsel tam simsim ta-a, tua kipawlnate’ thuzeekpi ahihkeileh makaaipi (tulaai pauleh: Secretary or President) min-tawh lai kigelh lai kikhah nengneng-zong Zolai, Myanmar-saa (Burmese: Kawllai), English cbt-tawh hongtam pianpian ta-hi.\nZomi tuabang mapanna anei makaai upa diakdiakte-in Zolai hitaleh Myanmar-saa hitaleh English hitaleh abangbang-tawh gelh taleh naakpi-in hong cilgil mahmahleh lunggulhhuai-hi. Adiak-in Upazil (Official: Laikhah thupi zawdeuhte cimai-ni) deuhdeuhbang laimal zatzia, kammal teelzia mahmah pan-a ngentel-a cilgil mahmahding akisam ahihi.\nLaimal leh kammal-ah English ahihleh present, past & future tense te-tawh ataangpi laigual kilam-a, mikim-inzong theihsa cipak lehang:\nZolai leh Myanmar-saa ciang-in hong tuamdang mahmah-a, laimal nih/thum/lii akigawm ciang-a kammal khat asuak malkop (za-ka-zuh စကားစု) zatzia naakpi-in athupi ahihi. Khen dingte gawm-a, gawm dingte akikhen ciang-in upazil cihthadah social media ciang nangawn’ ading-a asim taaklo, agina zolo suakthei den-hi.\nAdiak-in kipawlna khat’ taángmi hihna-tawh kipawlna lailuu (letterhead) azangh diakdiakte-in naakpi-a laigelh kisin phat mahmah kuul-hi, khenkhat-in “gelhlam siam kuulkei, seplam haatding” aci-zong omsaam taleh leitung paizia tuabang hi nawnlo-a, laiphah, laikhah, taangkona, pulaakna cihte-tawh kipawlna kician leh kicianlo cihthu-tawh ataangpi-in thukhen-hi.\nTua thamlo-in, kipawlna min-tawh gamukpawl (government)’ tung-ah laiphah akineih deuhdeuh nate-ah naakpi-in laimal leh kammal teelsiam kuul-a, hihte-pen atuam-in tertiary education-ahzong ataangpi kisin thei-hi. Subject khat-a laak zawhkei lehzong laibusaal-ah tuabang lai namte gelhzia pattahna laibu tuamtuam om saam ahihman-in lailuu zanghding upa diakdiakte-in sin maiding akuul leh akisam hiding-in ka-umhi.\nGamukpawl-ah laiphah piakna-ah nampi 5-bang enpak lehang:\n– Kipawlna min-tawh thusuah (Statement)\n– Kipawlna min-tawh taangkona (Declaration)\n– Kipawlna min-tawh ngahding kilawmte ngetna (Demand)\n– Kipawlna min-tawh mi tampi pangkhawm-a thuumna (Petition)\n– Kipawlna min-tawh deihngetna (Request)\nHihte unau-bang ahihang-in lai paizia leh thu paizia kidang diimdiam-hi. Kipawlna alian leh aneu zil-in Gamukte’ kiang-ah laiphah piakzia mahmah-zong kidang-hi. Lahpakding (Lpd): Mi 10-20 kipawlna min-tawh gamukte’ tung-ah “Demand” khawng kibawl giapleh kithusim tangtang loding, “Declaration” khawng bawlleh kinuhnaau lelding cihbang-in kipawlna aneu alian zil-in laiphah thuluu piakzia mahmah naakpi-a athupi khat ahihi.\nZomi minam ahuam phial-a akinei kipawlna diakdiakte-in laiphah abawl-uh ciang-in kammal teelsiamna-in minam vaangpha sakding-hi. Lpd; ZRO, WZC, LZIK, GZA, ZCD, ZYA…. cihte diakdiak-in kipawlna min-tawh laiphah hong bawl-uh ciang-in laiphah sung-a guandingte akisim thei liamliam ciang-tawh hong lungkim hetkeileh hoihding-hi. Ahial (finalise) ma-in hoihtak veelkiik ciatciat-a, “lem taktak ta-ei” cihteh khah/puak/hawm panding akisam mahmah ahihi. Hihbang kipawlnate-in atung-a malsim 1, 2, 3-pen naakpi-a azatding kisam-hi, banghanghiam cihleh thuum ngetngut nading omlo, ngahding kilawmte ngen giapgiap, suahding kilawhte suah giapgiap, taangkoding kilawmte taangko giapgiap ding ahihi.\nKawlgam sung-a mulkimhuai nambih kikaapna tepawl bangpen atung-a kipawlna tepawl-in “Ngen or Thuum” ding hilo-in malsim “1. Statement” bawl-a Namcin Gawmkhop Kipawlna (United Nations Organisation) leh alian kipawlna tuamtuam-ah khah zihziahding tepawl ahihi. Tualo-in, “… na-khawl nading-uh’n kong ngen/thuum uhhi,” cih tepawl-pen “Akhawl keileh Action ala theiding kipawlnate’ gen/gelh dingte” ahihi.\nAthupipen-ah, Zolai leh Myanmar-saa gelh ciang-in laimal-tawh akilam kammal, khiatna-nei kammal 2 or 3 or 4-tawh akilam kammalte:\nLpd: Kawlgam (Kawl + gam):\nKawlgam – gam khat’ min ding-a Zomite’ phuak hi-a, “Kawlte’ gam” bek cihna hilo-in Myanmar or Burma buppi akigen ahihi. Kawl gam ahihleh Division teng hi-a, Kawlgam ahihleh Mualmite’ teenna khempeuh-zong ahuam ahihi. Myanmar-saa ah: မြန်မာ ci-in kigelh-a, မြန် မာ kici lo-hi. Myan leh mar -pen “manlaang (adj)” leh “sak/khauh (adj)” hi-a, akigawm-a akigelh ciang-in gammin hiziau-hi. Zogam-pen suunmang-ah Guunkhawm leh Assam kikaalteng hi-a, Zo gam ahihleh munsaang taám, singmaangte pona avotna munte hihi.\nTua-tawh kizuui-in, Pa Sian cih ciang-in “Sian” min anei papi khat sapna hi-a, Pasian cih ciang-in Vaan leh Lei Piangsakpa genna ahihi. Tua hi-a, laimal leh kammal-kop zatzia naakpi-a cilgil thei ding-in kipawlna-ah kipawlna’ thusuahte avaan phadiakte-in hong haanciam ding-uh lunggulhhuai mahmah-hi. Zomi min-mah pua-in minam it cih kawmkawm-in laimal leh kammal zatzia awlmawh keilehang ei’ laigelhte hongki thusim seemleh minam it pipi-a minam lai leh pau athupi saklote cihna hipah dinghi.\nnu leh pa – tuun leh zua (mun & dad)\nnulehpa – pianna mi nihte (parents)\nnuu leh paa or nuulehpaa (numei-pasal: female & male)\nNulehpate-in tate’ thupha luanna naak ahihi. (Laizuunpaal)\nNu leh pa te in ta te thu pha luan na nak a hi hi. (Naupang laigelh ciilte)\nTua hi-a, I’ lai-pen a-ol mahmah daan khat-a akiseh hang-in akinlo leh lungsim pialo mite’ ading abaih hetlo ahihi. Ulian pipi, kipawlna lianpite’ taángmi pipi khawng-in naupang laigelh ciilte’ gelh bangmah-a honggelh zeel-uh ciang-in anungzuuite-in tuabang mah-in gelhding cihpen muhkholh theih ahihi.\nKammal kopzia naakpi-in kisin pha-in, ei’ lai ei mah-in zuunding hihang!\nPrevious: Berlin khuapi a Christma Market Lorry zanga migawilum sakpa kithatta ~ TK Lian\nNext: Christian Hymn te’ tangthu: Laisiangtho, Pasian Thubu


url: =Zomi Cup 2014 ~ Day 2 (03 February 2014) Result tangkona\nZomi Cup 2014 ~ Day 2 Result (03 February 2014)\nTuni 03 February 2014 ni in Zomi Cup tukpeng kimawlna kizomto thei a, buaina leh hamsatna bangmah omlo in nuamtak in ki zoto theihi. Tuni Day 2 kimawlna panResult pen atung a limsung adan hipah dinghi.\n1. Thangnuai 0:1 Zampi\n2. Singunau 1:0 Suangzang\n3. Ngennung 0:0 Thalmual\n4. Nguasing 1:0 Limkhai\n5. Mualbeem 1:0 Sezang\n6. Laaitui 2:0 Tuivial\n7. Phaiza 7:0 Teeklui\n8. Anlangh 0:0 Suangsang\n9. Tungzang 2:2 Thangnuai\n10. Tuipi 0:0 Voklak\n11. Valvum 1:0 Tungtuang\n12. Buanli 1:0 Dimlo\n13. Buanman 0:1 Tuimang\n14. Haupi 3:0 Pimpih\n15. Dalkhai 4:0 Suangpi\n16. Kansauzang 1:1 Taakkhawl\nZomi Cup 2014 ~ Day 2 (03 February 2014) Result tangkona Video\nZOMI CUP - 2014 Malaysia Zomi sung bek hilo in leitung bup Zomi tangthu-ah team tampen Zomi kampau kibang vive in ih bawlkhop Zomi Nam Ni pahtawina aa ih vaihawm Zomi Cup Tukpeng Kidemna pen 2014 Sen Kumthak (Chinese New Year) hun tengah A (5) Veina ki vaihawmna hita hi.\n2010 in Team (8), 2011 in Khua (19), 2012 in Khua (26), 2013 ciangin Khua (40) Team (41) in ki lawmtatna leh Zomi te-in khangno sung, mihon vaihawmkhop zong ki vaihawm khawm thei lua hi, cih ih lakkhin zo hi. Malaysia ah tul tampi gambel aa ih tun' khit nungah, kimawlna lam laamsang ding ci-in Zomi Cup 2010 pan kipan khia hetlo hi! Kimawl ukteng kithuah khopna leh kimawl uk pawlkhat ii vaihawmna cih ciang tawh zong a ki hanciam hilo hi. Ih minam Zomi pulakna, lapsangna ding aa Minam Ni pahtawina kawmin aki vaihawm ahihi.


url: =Global Buanli Family: Tulaai Leitung Thuthang tuamtuam updates Dec 6, 2013\nTulaai Leitung Thuthang tuamtuam updates Dec 6, 2013\nZomi te tampi tak Pasian in USA gam ongtunsak ziahziah na ahaangpeen Mipil tampi tak in ahaang atuamtuam in gen himah leh Kei mimal muhzia tomnokhat konghawm sawn nuam hi.\nLeitung ah akhangto amanawt mahmah khat ahi China gamte khantohna mipil te ahaang akantoh uh ciang in ABC kici (America born Chinese) teng haanghi ci in mukhia uhhi.\nHih Chinese te khantoh zia I et ciang Zomi te zong Pasian in I Zogam ah zawng ongsa lua mahmah ahih man in USA gam ongpuak ziahziah a, USA gam ah suan le khaak tampitak nei in Tua USA gam asuak Zomi momno te ahi ABZ-America Born Zomi tetawh Zogam apuahkiknuam hiding hi ci in ka um hi.\nTua ahihman in USA gam atungsa Zomi nu le pa te in itate ingeina,iminam,ipau te hilh tangtang in makaih siamding hihang.\n· Kawlgam sung Yangon khuapi aom Yangon University huangsung a om Lukhuneelkaai ngahding te thusinsakna kholhna kum 17 sung akikhakcipna pan December 5,2013 ni in kihongkikta a, Subject 20 baan ah Political Science te kisinthei ta hi ci in Kawlgam pilsinna lam thunei te in 12/06/13 ni in taangkokhia uhhi.\n· North Korea te in October 26,2013 ni a amat uh US gammi leh gaalkaap luui Merrill Newman kum 85 tuni 12/06/13 ni in thongpan khahkhia uh a US gam puakkik uhhi.\n· Africa gam Central African Republic ah 12/5,6/13 ninih sung in Muslim haimtawi te gamtat hoihlohna hangin mi 300 si a tuasang atamzaw silaaiding hi ci in Red Cross te in genkhia uhhi. Hih bang a mipi te cihmawhna huhding in UN ai-awh in Piantit gamte in gaalkaap 1,000 puak uha, 12/06/13 ni in tungkhinta uhhi.\n· EU gam saklam kuamteng 12/5-6/13 ninih sung huihpi leh guahpi in nasia tak nawk ahihman in Poland gam pan mi 3,Denmark pan 1,Sweden ah 1 leh UK gam ah 2 si uhhi.\n· Malaysia gam Pahang state sung ah 12/06/13 ni in tuikhan nahaang in mi 3 asi kimu ta in , Tuikhan na ahihleh akiamlam hi ta hi ci in thunei te in genkhia uhhi.\n· US gam Texas state sung Tuikhal guah nasia tak in zu ahihman in, Lampi tampi tak mawtaw kiphulkhaakna hang in kikhaak a, Dallas, Fort Worth vanleeng tualbang ah 12/06/13 ni in aleenglianding mi 1,000 bang ki cancel hi.\nPosted by Thang Khawm Pauzomi at 1:12 PM


url: =USA, Tulsa pan Pi Cing Za Vai (Limkhai, Taingen) in hongnusia :: ZOMI DAILY\nUSA, Tulsa pan Pi Cing Za Vai (Limkhai, Taingen) in hongnusia\nposted on 30 April 2021 at 3:37 pm Lomkholna: Dahpihna, Limkhai, News, ZIUSA, Zomi\nMangpha Pi Cing Za Vai @ Nu Vai (Kum 80) Taingen – Limkhai khuami Tulsa, Oklahoma aa ateng Pi Cing Za Vai in abeisa April 28, 2021 in Khangham natna tawh hongnusia chih thu izak man in ZIUSA kipawlna mintawh dahpihna i pulak hi.\nPi Vai pen Zomi te kipawlkhopna Zomi Innkuan Oklahoma ah member khat leh ZIUSA Genvai member honglut ni 10/31/2016 pan active member khat ahih manin thumeilet bylaw zuiin (100%) Death Benefit $15000 kipiakhia dinga paakkual $150 man khattawh zong mangpha khakna kinei ding hi.\nPi vai luanghawm tawh anunungpen hunzatkhop ding hong tungding Friday April 30, 2021 in (FGAIM) Pawlpi makaihna tawh Fitzgerald Southwood Colonial Chapel ah 11:00am in Funeral Service bawl khit ciang, Rev. Dr. Dam Suan Mung @ Sia Mung Tawng in han ah vuina nei ding hi.\nPi Vai hong nusiatna hang adahakap alungleng khuangai tanau meltheih khem peuh hehnemsiampa Kha Siangtho in alamdangin hong hehnem ciatta hen! Dahpihna Lianpitawh, Mun Mang (Genvai tanupi – Zomi Innkuan USA, Inc.)\nPrevious: Pianthak dan nam nih ~ Dr. Ngul Khan Pau\nNext: Pi Cing Za Vai (Taingen Ansai) hong nutsiat dahpihna\nZi leh Pasal neihin hunnei ~ Rev. Khoi Lam Thang\nHappy Zomi Thanksgiving Day ~ Pil Mung\nGambia gam kum 22 uk Jammeh in athuneihna a nusiatma in State Fund Million tampi gu ~ TK Lian\nChristmas Ciang Inn Ka Ngai – 2 ~ Hau Za Cin\nKum 15 aphapan numeino khatin dailenbuk sungah nausuak, anu apa te’n agailam theilo\nNa piakkhiat sumte koilai tung hiam?\nZYA le ZCRC zinna Report ~ Lian Tuang\nZCD & GZA Secretary te tungpan Zomi vai thu genna omding\nLuahsuk mawhna’ sukkhakloh Jesuh suah lungdamna


url: =Mehthuuk gah tungpan sinna ~ Dong Mung :: ZOMI DAILY\nposted on 14 July 2019 at 1:19 pm Lomkholna: Dongmung, News\nSangsia khatin a sang naupangte kiangah, “Zingciangin plastic ip sungah mehthuuk pum honkhat tunsa in nong pua ciat ding uh hi. Ahi zongin tua na mehthuuk gahte uh pen a min na vuah ciat dinguh a, tua a minte pen na mi mudahte min uh hiding hi,” ci-in a vaikhak hi.\nTua ahih manin amau mehthuuk gah puak dingpen amau mi muhdah zah tawh kizui-in atam atawm pha ding ahi hi.\nA vaikhakna om mah bangin sang naupangte’n plastic ip sungah mehthuuk gah hong pua ngeingai uh hi. Pawlkhatte’n pum 2, pawlkhatte’n pum 3, pawlkhatte’n pum 5 cih bangin pua uh a, pawlkhatte bang pum 20 bang pha phial hi. Banghanghiam cihleh amaute in mi muhdah a neihzah uh tawh kituakin a mehthuuk gahte uh zong atam atawm ahi hi.\nTua ciangin a siapa un, tua a mehthuuk gahte uh kal khat sung a paipaina vuah a puak kawikawi nadingun thu a pia hi.\nSang naupangte’n zong tua bangin a paipaina vuah pua kawikawi uh hi. Ni khat hong bei in, ni khat hong tung zel a, tua bang tawh ni lina bang hong cin ciangin tua a mehthuuk gah puakte uh muatlam hong manawh a hong namsia pianta hi. Ni nga bang hong hihtoh ciangin tua mehthuukte hong namsia mahmah in, amau aa ding zong hong dongkholh mahmah tamawk hi.\nPum tampi a puapen aa ding bangin a van zong hong gik semsem a, hong namsia mahmah ta ahih manin thuak haksa mahmah ta hi.\nA ni gukna ciang bangin sang naupangte in a mehthuuk gah puakte uh namsia sa luata uh ahih manin phun ngeingai ta uh hi.\nA ni sagih ni ciang bangin a gim’ nam zo nawnlo liang uh hi.\nA ni giat ni sang hong kah kik uh ciangin sang naupangte kiangah , “Tukal sung bangci na kisa vua leh,?’ ci-in a siapa un a dong hi.\nTua ciangin sang naupangte in, a van puak uh gik a sakna uh leh a gim namsia a sak mahmahna uh a gen uh hi. Adiakin mehthuuk pum tam a neipen bangin haksa a sakna tampi gending a nei hi.\nTua ciangin a siapa un, “Tu a na mehthuuk gah puakte un na lungsim tawng sung vua na puak uh, na mi muhdahte uh hong gennuam ahi hi. Banghanghiam cih leh muhdahna I sungah sawt a om ciangin hong muatkhia a, tua in gim namsia hong piangsak in, mun khempeuh ah I omdan hong nuamsak lo hi.\nMehthuuk gah muat kal khat sung zong puak haksa sa, namsia sa, dongkholh sa na hih vua leh ngaihsun dih un… Na lungsim sunga om tua muhdahna, huatna, elna, thangpaihna gim namsiate sawtpi puakpuak dingin kilawm hiam? Tua ahih manin no tunga hong mawhte maisak unla, na lungsim uh cidam sak un,” ci-in thu a hilh hi.\nI nuntakna sungah sang naupangte mehthuuk gah puak mah bangin huatna, muhdahna tawh kidimin amau minciat vawh ding hileng tampi sim zawhloh in I muhdah mi tampitak om kha ding hi. Ahi zongin tuate hangin eima gimna ding, eima vangik ahi dingin I deih takpi zo hiam?\nMehthuuk gahte muat in hong namsiat mah bangin I sunga om muhdahnate hong muat in hong namsia dinga, ei bek hi loin midangte’n zong namsia hong sa kha ding hi. Tua ahih manin tua bang dinmun I tunma in i lungsim sunga om muhdahnate paikhia ni.\nA etlawm mahmah paakhuan tawh kibang I lungsim pen mehthuuk muat peuhmah tawh namsia sak loin namtuina tawh kidimin etlawmna tawh a ithuai a nopci paakhuan a suah theih nadingin ei mahmah hanciam ni.\nMatthew 5:44 “Ahi zongin ken kong cih in ah na galte uh na it un. Hong samsiate thupha na pia un. Hong mudahte tungah thupha na bawl un. A hong simmawh mite le hong bawlsia mite aa dingin thu na ngetsak un.”\nMatthew 6:14 “Mite khialhnate na maisak uh leh vana om na Pa un zong note khialhnate hong maisak ding hi.”\nMark 11: 25-26 “Thu na nget uh ciangin midang khat peuhpeuh tungah lungkim lohna na neih uh leh maisak masa un. Tua hi leh vantung a om na Pa un note mawhna zong hong maisak ding hi. Ahih hangin na maisak kei uh leh vantung a om na Pa un note mawhna zong hong maisak lo ding hi,’ a ci hi.”\nRom 12:20 “Tua ahih manin, ‘Na galpa a gilkial leh an pia in. A dangtak leh dawn ding tui pia in…..” Dong Mung\nPrevious: Gamsung gamvai luanzia lametna lamkal ah ~ Bob Tuangpi\nNext: A 14 veina ZOFA Cup 2019 vai zaksakna


url: =ZAM Thupuak :: 13 March 2016 :: ZOMI DAILY\nposted on 12 March 2016 at 9:00 am Lomkholna: News, Newsletter, Refugee, ZAM, Zomi\nUS Embassy leh IOM pan zaksakna :: Abeisa hunsung in USA pan I-130 (Petition for Alien Relative) Visa tawh a zi ahih keileh a pasal akisam pawlkhat te’n Malaysia US Embassy panin Visa a ngahkhit uh ciangin amau leh amau vanleng letmat naleiziau uh a, na lensawm uhhi.\nIh pianna ih gam ahi Kawlgam khawngpan in Visa angah hileng ihngah hunhun in Air Ticket leiziau a, lenkhiat ziautheih himah hi. Ahi zongin Malaysia gamsung ah gambeel Refugee in aki om himawk a, agampan vanleng tawh ih lenkhiat nopleh vanleng tung ihtuanma in gam kumpi thunei te Immigration Counter nawkphot kul a, tua Counter ah ih lahtheihding Exit Permit aom keileh kibuai cip theihi.\nTua Exit Permit ngahtheih nading in US Embassy pan Visa ngahkhit ciangin IOM (International Organization for Migration) ah Report pahding ahihi.\nTuabang buaina atuak om ngeikhin ahih manin US Embassy panin Officer te leh IOM panin Officer te’n honglim vaikhak mahmah uhhi.\nUS Embassy panin zisapna, pasal sapna tawh kisai Visa vai tuamtuam te dotnop, kannop, theihbehnop aomleh ZAM zumah zong ki dongthei denhi.\nZAM Member te ading nasep pawlkhat:\nInterview pen hongtungding Tuesday 15 March 2016 ni in Boss tetawh kinei pahding ahih manin, 1pm in ZAM zumah hongtungsawm hamtang in.\nHih Company ah asemding te pen UN Card or Asylum Seeker Card neihkul hamtang ahih manin, aneikhinsa tebek mah hongki thawiphot un.\nKuangsawp, Innphiat, sawltangzang cih nasep tuamtuam te sangin hih mohbawlna Bakery Shop ah sepkhak pen pilna, siamna aki ngahding ahih manin, mailam saupi ah kizangto suaksuak theiding hi.\nThungetna tawh hong panpih nuam ung:\nZatui tawh adam zolo te leh natnadang te Jesu’ mintawh thu hong ngetpih nuam kahih manun, hih anuai amun leh hun ah nongpai nangin, itna tawh kong zasak uhhi.\nZomi Nam Ni DVD ki ngahta:\n2016 kum Malaysia Zomi Nam Ni DVD pen ki ngahta a, Malaysia gamsung aom pawlpi tuamtuam leh khua makai te kiangah ki leitheita hi. Tuaban ah ZAM zum ahzong ki leithei hi. Hih DVD zuakna panin aki ngahzahzah maikum Zomi Nam Ni Fund sum dingin kizek dinghi.\n24 February 2016 a nasepna panin Off Day a ngah hi a, Taman Sri Kuching ah hawh hi. A zingciang Rawang Tesco a nasepna ah tungkik nawnlo a, tudong ki thuzakna omnawnlo hi. Atheikha, amukha ih omleh hih phone: 014 642 9242 ah nong zaksak nading un kongthuum uhhi.\nKidop huai semsem:\nMalaysia khuahun bel ih theihsa mah bangin kimat kihen tam den hi. UN Card nei leh nei lo kilamdang lua nawn lo hi. Lam Block zong tam semsem ahihman in na tuak khak zenzen a, UN Card na neih kei lezong lau om lua pah kei in. Meltheih hong tan thei ding a om hiam hong cih leh nei keng ciziau in. Na lau om luat leh hong nopneh tektek ding uh hi. Sum tawh kitat theihte tat huai a, ahihang in eilam pan zong deek cihtak ih deek theih ding kisam hi. Tua ahihkei leh kitatna sum beizah pen RM3000 ciang bang tung thei hi. A kisam lua ahihkei naak leh vaak loh mai hoihzaw hi!\nInsurance Card hong tung ta ahihman in ZAM zumpi pan a Insurance lei khin peuhmah in na Card uh hong la mengmeng un. Banghun ciang kisamding cih theihkholh hi lo hi. Zat loh ding mah a hoih pen ahihangin zat kul khavat leh buaihuai ding cihna tawh na Insurance card uh hong la mengmeng un.\nZAM Hall ki kawmthei:\nZAM ah ngeina puan leh vante hong tungthak:\nZAM zumpi ah ih ngeina Zopuan leh vante ki leithei hi. Aki ngahthei van te: Zopuan: a bantong leh a bansau (pasal), Zoniik nam tuamtuam, Puandum, Zodial naikhau (silk), Puanlaisan, Zokhi, Tanghciin, Khephiau, Zolukhu, Zothungkuah, Zodial atuamtuam kingah theihi.\nNasep tawh kisai thuzaksakna:\nZAM zumpi panin nasep a om naak leh mipi hong kizasak den hi. Nasep lunggulh a hong paite peuhmah in ahun anai hong kigen zah nong lap ding uh a kizasak phapha hi hang. A lungkia kik lo dingin nasep vai hoihtak na kan masa hamtang un. Nasep zong kipan nailopi a na lungkiat pah uh ciangin na lamsaap uh pammaih lua hi! Na nasepna ah mi akisapbeh lehzong hehpihna tawh hong zasaksawn in, ih mipih nasep neilo te nasep guatsawmding hihang.\nKhampat ateeng Nicholas Zam Cin Lian (kum 37) in 05 March 2016 ni in hong nusia ahih manin ZAM zumpi pan dahpihna ih pulak hi. Nicolas pen Pa Tal Mang leh Nu Niang Keh te tapa hi a, Vaai Te beh hi in Khampat asuak, Khampat pan akhangkhia khat ahihi. Sihvuina hun pen Kepong aom Jesus Caritus Catholic Church ah kibawl a, aluanghawm pen ZSM Member ahihziak in, ZSM vaihawmna tawh Sungai Buloh hanmual ah 08 March 2016 ni in ki vui theihi.\nAdah akap khempeuh Topa’n hong hehnepsak tahen!\nPrevious: US gamsung khualzinna pawlkhat – 70\nNext: Zi 70 leh Ta 60 Nei! ~ Hau Za Cin